Rheoliadau adeiladu: ffensys, gatiau a waliau gerddi | LLYW.CYMRU\nNid oes angen cymeradwyaeth y rheoliadau adeiladu i godi ffensys, waliau a gatiau.\nEr nad oes yn rhaid cadw at y rheoliadau adeiladu, mae angen i'r adeileddau fod o adeiladwaith cadarn a bydd angen eu cynnal a'u cadw.\nOs ydy wal yr ardd yn 'wal gydrannol' a chan ddibynnu ar y math o waith adeiladu rydych yn bwriadu ei wneud, yna rhaid ichi roi gwybod i berchennog y tir sy'n ffinio â chi am y gwaith rydych am ei wneud yn unol â Deddf Waliau Cydrannol 1996. Nid oes angen gwneud hyn yn achos ffensys pren.\nDylid archwilio waliau gerddi a therfyn o dro i dro i weld a oes angen eu trwsio neu eu hailadeiladu. Waliau o'r fath yw'r gwaith maen sydd fwyaf tebygol o ddymchwel a gwaetha'r modd, cerrig sy'n cwympo oddi ar waliau yw un o'r achosion mwyaf cyffredin o farwolaeth gan waith maen. Efallai na fydd eich yswiriant yn eich diogelu os ydych wedi esgeuluso'ch wal.\nYn ogystal â dirywiad cyffredinol oherwydd oed a thraul y blynyddoedd, gallai'r canlynol wanhau wal gerrig:\nEffaith glaw a gwynt os caiff wal gerllaw ei dymchwel.\nTorri coed aeddfed gerllaw neu blannu coed newydd wrth y wal.\nNewidiadau sy'n cynyddu'r perygl o ddifrod gan draffig.\nNewidiadau i'r wal, fel ychwanegiadau ati neu ddymchwel rhan ohoni e.e. i greu bwlch gât.\nUchder diogel i walydd yn ôl eu trwch\nRydyn ni'n eich cynghori i ofyn i arbenigwyr ynghylch unrhyw wal sy'n uwch na'r terfyn a roddir isod ar gyfer eich ardal.\nMewn mannau cysgodol iawn a lle defnyddir colofnau, mae waliau uwch yn dderbyniol.\nTrwch y wal\n1 = 100mm; 2 = 215mm; 3 = 325mm\nTrwch y wals\nPethau i'w harchwilio\nA yw wyneb y gwaith brics yn malu? - Os mai dim ond ychydig o frics sydd i'w gweld yn dioddef, efallai nad yw'n broblem ond gall olion malu ar y naill wyneb neu'r llall olygu bod y wal yn gwanhau.\nYdy'r morter mewn cyflwr da? - Os oes modd tynnu'r haenen galed o'r cymal neu os yw'n hawdd crafu'r morter gydag allwedd (er enghraifft), yna mae hynny'n arwydd bod angen ailbwyntio'r wal.\nA oes coeden wrth y wal? - Wrth i goed aeddfedu, mae perygl i'r gwreiddiau ddifrodi wal a gallai'r gwynt chwythu coeden ar ben y wal. Efallai y bydd angen ailgodi'r rhannau sydd wedi'u difrodi, efallai gyda phontydd i gario'r wal dros y gwreiddiau. Gallai torri coed mawr greu problemau gan fod y pridd yn cronni mwy o ddŵr ac yn chwyddo.\nA yw'r wal yn unionsyth? - Mae walydd yn camu am resymau gwahanol, er enghraifft oherwydd effaith gwreiddiau coed ar y pridd, draen wedi hollti, difrod gan rew i'r sylfeini neu dim digon o sylfeini. Os yw'ch wal yn pwyso gymaint fel y gall fod yn beryglus e.e. mwy na 30mm (wal hanner bricsen o drwch), 70mm (wal 1 fricsen o drwch) neu 100mm (wal bricsen a hanner o drwch), rydyn ni'n eich cynghori i holi arbenigwr. Gallai hynny olygu edrych ar sylfeini'r wal.\nA oes digon o drwch o wal o'i gymharu â'i huchder? - Mae'r map a'r tabl isod yn eich cynghori ynghylch pa mor uchel y dylai walydd fod yn rhannau gwahanol o'r DU yn ôl eu trwch. Holwch arbenigwr am ei farn os yw'ch wal yn uwch na'r uchder a argymhellir neu pan na fydd y cyngor hwn yn berthnasol e.e. wal sy'n cael ei chynnal gan golofnau neu walydd sy'n cynnal gatiau trwm neu bridd.\nGall rhai planhigion dringo fel iorwg/eiddew ddifrodi walydd. - Ystyriwch eu torri nhw yn ôl a chynnal yr aildyfiant fel nad yw'n pwyso ar y wal.\nA yw top y wal yn sownd? Gallai'r brics neu'r meini copa fod yn rhydd neu efallai bod craciau llorweddol (difrod gan rew) yn y gwaith brics rai cyrsiau i lawr. Bydd angen ailadeiladu gwaith maen neu frics rhydd neu sydd wedi torri ar frig wal.\nA yw'r traffig yn difrodi'r wal? - Gall crafiadau neu rychau mân ar y wyneb guddio craciau mwy. Gallai colofnau wrth fynedfeydd gael eu difrodi yn sgil eu tolcio gan eu gwneud yn beryglus; dylech eu hailadeiladu.\nA oes yna graciau yn y wal? Mae craciau tenau (0-2mm ar draws) yn gyffredin mewn walydd ac nid ydynt o reidrwydd yn arwydd o broblem. Os oes gennych graciau lletach, holwch arbenigwr. Efallai y bydd gofyn ailadeiladu'r wal yn llwyr neu'n rhannol. Holwch yr arbenigwr os oes craciau llorweddol sy'n rhedeg trwy'r wal neu graciau ger colofnau neu gatiau. Gall ailbwyntio craciau arwain at broblemau. Peidiwch â'i ailbwyntio nes eich bod yn gwybod beth achosodd y cracio.


Ar y ffordd adre o gynhadledd y BMS yn Sheffield ddoe fe wnaethom ni alw mewn yng nghynhadledd Plaid Cymru yn Llangollen. Dyma oedd y tro cyntaf i mi fynd i gynhadledd y Blaid.\nPan yn astudio bywyd a gwaith R. Tudur Jones dwi’n cofio dod ar draws gohebiaeth rhyngo fe a Gwynfor yn trafod sut roedd cynadleddau’r Blaid wedi newid dros y blynyddoedd. Cynhadledd Plaid Cymru yn Nolgellau yn 1967 oedd y trobwynt yn ôl Tudur Jones. Yno y dechreuodd y Blaid lunio polisïau ymarferol a phellhau oddi wrth rethregu ar egwyddorion yn unig. Rhybuddiodd Tudur nad oedd hyn heb ei beryglon: ‘Ni cheid mwyach y darlithiau i ysbrydoli. Prin y soniwyd am hanes Cymru. Ychydig a glywyd mwyach am egwyddorion cenedlaetholdeb. Bellach symudwyd y pwyslais a’i osod yn hytrach ar yr elfennau pragmataidd hynny sy’n ennill pleidleisiau yn awr.’\nDywedodd Tudur Jones wrth Gwynfor Evans yn 1981, wrth i’w lywyddiaeth ef ddod i ben, ei fod yn parhau’n fwy cyfforddus gyda’r ‘hen bwyslais’ ac iddo ‘orwedd yn esmwythach ar gydwybod y Cristion na’r un arall.’ Er bod Tudur Jones yn cydnabod pwysigrwydd trafod ‘y pethau sy’n debyg o ddenu cefnogaeth ar ddydd etholiad,’ mynnai bwysleisio nad ‘mater o gofleidio set o dybiaethau athronyddol yw cenedlaetholdeb ond yn hytrach cael pobl i gydnabod nodweddion eu dynoliaeth eu hunain. Ffurf ar hunan-adnabyddiaeth ydyw.’ Tybiodd fod perygl yn perthyn i’r trywydd mwy ymarferol yma, sef mabwysiadu agweddau ar wahanol athroniaethau economaidd, arwain Plaid Cymru i’r un gors a’r pleidiau Prydeinig: ‘Gwelsom eisoes beth a ddigwyddodd i’r Blaid Lafur pan lyncodd bragmatiaeth Harold Wilson,’ meddai. ‘Yn lle ymddiosg o’r caledwch doctrinaire a oedd yn mygu’r haenau dynol yn ei neges, fe ddatblygodd yn blaid ddiegwyddor yn yr ystyr lythrennol.’ Mynnodd Tudur Jones fod rhaid cadw’r ffocws ar raison d’être y Blaid, sef rhyddid i’r Cymry: ‘Nid ymgiprys am rym yn unig yr ydym. Grym er mwyn cyrraedd nod rhyddid y genedl yw’r peth yr ydym eisiau ei gael.’ Y rhyddid hwnnw oedd rhyddid oddi wrth Brydeindod.\nRhyddid sydd yn parhau i fod yn bosib yn unig drwy amcan hir dymor y Blaid, annibyniaeth. Ymlaen!\nThis entry was posted in Diwylliant, Gwleidyddiaeth, Ymchwil R. Tudur Jones on 25/10/2014 by rhysllwyd.\nHeddiw mae’r rhan fwyaf o bobl yn dathlu gwŷl Calan Gaeaf ond heddiw mi rydw i a Christnogion eraill dros y byd yn dathlu ‘Dydd Diwygio’ (Reformation Day). Ar yr union ddiwrnod yma yn 1517 hoeliodd Matin Luther ei gan erthygl namyn pump ar ddrws Eglwys y Castell, Wittenberg, Yr Almaen. Dyma oedd dechrau’r Diwygiad Protestanaidd a sgubodd drwy holl genhedloedd Gorllewin Ewrop gan effeithio Cymru fwy nag, gellid dadlau – unrhyw genedl arall. Oni bai i Luther godi yn erbyn Eglwys Rufain y diwrnod yma, 489 o flynyddoedd yn ôl, mae’n ddigon posib na fyddai William Morgan wedi cyfieithu’r Beibl i’r Gymraeg ac o ganlyniad ni fyddai’r Iaith Gymraeg yn dal ei gafael o hyd! Dweud mawr medde chi, wel ie!\nDyma anrheg bach i ddarllenwyr y blog i ddathlu’r achlysur. MP3 o ddarlith gan R. Tudur Jones yn Coffau Martin Luther a’i safiad. Mae’n ddarlith dirdynol oherwydd mae’n amlwg fod R. Tudur Jones wrth ei thraddodi yn gweld fod Cymru heddiw angen yr un math ddiwygiad eto.\nR. Tudur Jones – ‘Yma y safaf…’ (MP3)\nThis entry was posted in Diwylliant, Ffydd, Ymchwil R. Tudur Jones on 31/10/2013 by rhysllwyd.


Dysgu Gartref ac yn yr Ysgol | National Botanic Garden of Wales\nYma, fe ddewch chi o hyd i amrywiaeth o weithgareddau addysgol i wneud adref, neu yn yr ysgol.\nAdio gyda Natur\nGweithgaredd adio syml i blant gan ddefnyddio ffrwythau, llysiau a phryfed peillio.\nGweithgaredd Cyfatebu Maint\nGweithgaredd cyfatebu maint syml i blant.\nTaflen waith syml sy’n gofyn i blant helpu gwenynen cyrraedd blodyn trwy gyfri i 20.\nCyfri gyda Natur\nMae’r daflen waith syml hon yn defnyddio ffrwythau, llysiau a gwenyn i helpu plant cyfri i 10.\nCreu Cynefin Bywyd Gwyllt\nMae cynefinoedd naturiol nifer o rywogaethau o fywyd gwyllt yn cael eu dinistrio, a hynny’n achosi colli nifer o rywogaethau brodorol yn y wlad. Mae’r golled hon yn cael effaith negyddol ar fioamrywiaeth y tir.\nFodd bynnag, gallwn i gyd helpu drwy annog bywyd gwyllt i gornel o’n gerddi. Drwy wneud hynny mae bioamrywiaeth yn cynyddu, a hynny’n wych i’r amgylchedd ac i’r blaned.\nMae’r cyffro wrth wylio blodau gwylltion, adar, pili-pala, pryfed, creaduriaid bach a mamaliaid yn dechrau dod i fyw yn y lle bywyd gwyllt sydd wedi’i greu yn dod â llawenydd i’r galon a chyffro ac addysg i blant sy’n amhrisiadwy.\nTatws mewn Sachau a Moron mewn Potiau\nMae tyfu tatws a moron mewn sachau a bwcedi a photiau yn llawer o hwyl!\nMae’r prosiect hwn yn llawn mathemateg a gwyddoniaeth, a bydd plant yn cael hwyl wrth ddysgu gwneud gweithgareddau ymarferol.\nDydy hi ddim yn golygu na allwn dyfu llysiau dim ond oherwydd nad oes gennym ardd. Does dim byd tebyg i dynnu a bwyta tatws newydd a moron melys wedi’u tyfu gartref.\nGardd Lliwiau’r Enfys\nMae enfysau wedi bod yn ymddangos mewn ffenestri ledled Prydain yn ystod cyfnod cau COVID-19 i ddiolch i’r GIG a gweithwyr allweddol am eu gwaith anhygoel.\nBydd y gweithgaredd hwn yn dangos i chi sut i greu gardd enfys fel teyrnged fyw i’r bobl sy’n ein helpu, yn ogystal â darparu saladau iach trwy gydol misoedd yr haf.\nY Bocs Llysiau\nMae’r gweithgaredd hon yn annog plant i ddefnyddio sgiliau garddwriaethol i dyfu planhigion, a hynny gan ddefnyddio amrywiaeth o gynhwysyddion gwahanol sydd wedi’u hailgylchu, a hyrwyddo dychymyg a bwyta’n iach.\nBlog: Dechreuwch Gofnodi Bywyd Gwyllt Yn Eich Gardd\nMae gerddi yn gynefinoedd hanfodol i fywyd gwyllt, yn darparu cysgod a lloches. Nid oes llawer o bobl yn ymwybodol o’r ffaith bod holl arwynebedd gerddi’r DU yn fwy nag y cyfanswm o’r holl Warchodfeydd Natur Genedlaethol ni – sy’n golygu os bydden ni i gyd yn edrych ar ôl ein darn bach ni, bydden ni yn cyfrannu at gefnogi bioamrywiaeth.\nMae’n gyfnod delfrydol i ddechrau cofnodi bywyd gwyllt, o ganlyniad i’r holl amser yr ydym nawr yn gwario gartref a’r newid yn y tywydd!\nMae mwydod yn greaduriaid rhyfeddol! Dysgwch fwy amdanynt gan fwynhau’r weithgaredd gwyddonol hwn yn yr awyr agored, gan ddefnyddio eitemau cyffredin y cartref.\nMwy o weithgareddau yn dod cyn bo hir!


Cynllun partneriaeth iaith wedi'i dreialu yng Ngwent i gynyddu sgiliau Iaith Gymraeg yn y gweithle - Bwrdd Iechyd Prifysgol Aneurin Bevan\n› Cynllun partneriaeth iaith wedi'i dreialu yng Ngwent i gynyddu sgiliau Iaith Gymraeg yn y gweithle\nGall cyfathrebu â chlaf yn ei ddewis iaith pan fydd ar ei fwyaf bregus wneud byd o wahaniaeth iddynt. I'r rhai y mae Cymraeg yn iaith gyntaf iddynt, gall cynnig triniaeth iddynt yn eu dewis iaith leihau trallod a gwella eu profiad fel claf yn fawr.\nMae menter newydd, o'r enw 'PartnerIAITH', wedi'i lansio gan Fwrdd Iechyd Prifysgol Aneurin Bevan a Heddlu Gwent, fel y gall staff o bob gallu iaith Gymraeg ymarfer a gwella ar eu sgiliau iaith yn y gweithle.\nPwrpas y cynllun yw caniatáu i ddysgwyr Cymraeg ymarfer eu Cymraeg a datblygu gwybodaeth ddiwylliannol o Gymru mewn amgylchedd bywyd go iawn, gan ganiatáu ar yr un pryd i siaradwyr Cymraeg wella neu gynnal eu sgiliau iaith.\nPrif nod y rhaglen yw annog cydweithredu a phartneriaeth rhwng sefydliadau, fel eu bod yn gweithio gyda'u gilydd i ddarparu gwasanaeth dwyieithog i'r cymunedau y maent yn eu gwasanaethu.\nMae'r fideo isod yn esbonio pam mae ehangu sgiliau Cymraeg ein Gweithlu mor bwysig.


Gwaith Maes - Ymweliad Ysgol Bro Tryweryn\nYm Mis Rhagfyr 2017, mi aeth blwyddyn 5 a 6,Ysgol Bro Tryweryn i ymweld â Llyn Brenig a Chronfa Ddwr yr Alwen.\nYn gyntaf, aethom i Llyn Brenig a pan gyrhaeddom yno, roedd Arfona yn barod I ddechrau!\nAethom i mewn i ystafell gyfarfod i dynnu ein cotiau a bod yn barod, yna dechreuodd Arfona esbonio beth oeddem am ei wneud yn ystod y diwrnod a siarad dipyn bach am Llyn Brenig. Cerddom lawr at bwll bach a mi wnaethom weithio fel grwpiau i bwlldrochi a gweld faint o greaduriaid yr oeddem ni yn gallu ffeindio. Gwelsom lawer o greadiuriaid bach a mi wnaeth un grwp ddal creadur go ryfedd a doedd Arfona heb ei weld o'r blaen, ond coeliwch fi, doeddwn i heb weld creadur mor enfawr ar un yma!\nDywedodd Arfona wedyn ein bod ni'n mynd i fynd i ystafell gyda llawer o microsgôps. Rhoddodd Arfona microsgôp i bob grwp a doedd hi dal ddim yn gwybod beth oedd y creadur mawr, rhyfedd 'ma. Cawsom gyfle i weld creaduriaid roedd pawb wedi ei dal, roedd 'na amryw o greaduriaid o bob maint a pob siap! Fy hoff greadur oedd y creadur oedd yn cuddio mewn darn o bren. Mi wnes i fwynhau'r dasg pwlldrochi fwyaf, oherwydd roedd yn hwyl cael tro gyda'r rhwyd I weld gwahanol greaduriaid, mi oedd y rhwyd yn gallu teimlo'r mwd ar waelod y pwll! Cerddom yn ôl at y bws i fynd i Llyn Alwen, roedden yn mynd i ddilyn Arfona yn y car. Waw! Roedd 'na lawer o siediau yno a llawer o swn! Mi wnaethom gyfarfod Sion yno a mi wnaeth o ddweud a esbonio beth oedden am wneud yn fan hyn. Roedd y darn nesaf yn fy ngwneud I ychydig bach yn ofnus – mi roedden ni yn cerdded ar grid metal a mi roedd 'na ddwr yn cael ei dynnu mewn o dan y grid, roedd y dwr yn dod yn sydyn a mi roedd 'na dipyn o bwer yno.\nHwn oedd fy hoff ddarn, cawsom weld dwr yn cael ei lanhau – roedd yn debyg i ffynnon siocled! Roedd 'na lawer o ddwr yn dod i mewn ac yn y diwedd roedd 'na grafwr yn troelli'r dwr i lawr i'r man gwastraff ac yna'n mynd mewn pibell i gael ei lanhau. Gwelsom lawer o beirianau yn cario dwr glan yn ol ac ymlaen trwy'r dydd. Roedd hi'n hwyl cael gweld sut roedd dwr yn cael ei lanhau heddiw. Cyn I ni adael aeth Arfona I nol poteli dwr newydd I'r plant I gyd. Roedd hi'n hwyl cael gweld a darganfod mwy o ffeithiau am Cronfa Ddwr yr Alwen a Llyn Brenig. Diolch yn fawr iawn am eich amser a dwi'n siwr fod pawb wedi mwynhau.\nGan Nel, Blwyddyn 6


Gweddi a Myfyrdod Wythnosol - The Parish of Cwmtawe Uchaf\nMyfyrdodau ar gyfer y Sul Cyntaf wedi’r Drindod\nO Dduw, nerth pawb sy’n ymddiried ynot, derbyn yn drugarog ein gweddïau a chan na allwn, gan wendid ein natur farwol, wneud dim da hebot ti, caniatâ inni gymorth dy ras, fel wrth gadw dy orchmynion y bo i ni dy foddhau ar ewyllys a gweithred; trwy Iesu Grist dy Fab ein Harglwydd, sy’n fyw ac yn teyrnasu gyda thi, yn undod yr Ysbryd Glân, yn un Duw, yn awr ac am byth.\nEseia 65. 1-9\n“Yr oeddwn yno i’m ceisio gan rai nad oeddent yn holi amdanaf, yno i’m cael gan rai na chwilient amdanaf. Dywedais, ‘Edrychwch, dyma fi’, wrth genedl na alwai ar fy enw. Estynnais fy nwylo’n feunyddiol at bobl wrthryfelgar, rhai oedd yn rhodio ffordd drygioni, ac yn dilyn eu mympwy eu hunain, rhai oedd yn fy mhryfocio’n ddi–baid yn fy wyneb, yn aberthu mewn gerddi ac arogldarthu ar briddfeini, yn eistedd ymhlith y beddau, ac yn treulio’r nos mewn mynwentydd, yn bwyta cig moch, a’u llestri’n llawn o gawl aflan. Dywedant, ‘Cadw draw, paid â’m cyffwrdd, ‘rwy’n rhy sanctaidd i ti.’ Y mae’r bobl hyn yn fwg yn fy ffroenau, yn dân sy’n mygu drwy’r dydd. Ond y mae’r cyfan wedi ei ysgrifennu o’m blaen; ni thawaf, ond fe dalaf yn ôl; i’r byw y talaf yn ôl eich camweddau chwi a’ch hynafiaid,” medd yr ARGLWYDD. “Am iddynt arogldarthu ar y mynyddoedd, a’m cablu ar y bryniau, mesuraf eu tâl iddynt i’r byw.” Fel hyn y dywed yr ARGLWYDD: “Fel pan geir gwin newydd mewn swp o rawn, ac y dywedir, ‘Paid â’i ddinistrio, oherwydd y mae bendith ynddo’, felly y gwnaf finnau er mwyn fy ngweision; ni ddinistriaf yr un ohonynt. Ond paraf i epil ddod o Jacob, a rhai i etifeddu fy mynyddoedd o Jwda; bydd y rhai a ddewisaf yn eu hetifeddu, a’m gweision yn trigo yno.\nSalm 22. 19-28\nOnd ti, Arglwydd, paid â / sefyll / draw :\nO fy nerth / brysia • i’m / cynor/thwyo.\nGwared fi / rhag y / cleddyf :\na’m hunig / fywyd • o / afael • y / cŵn.\nAchub fi o / safn y / llew :\na’m bywyd tlawd rhag / cyrn yr / ychen / gwyllt.\nFe gyhoeddaf dy enw / i’m cyd/nabod :\na’th foli yng / nghanol • y / gynu/lleidfa :\n“Molwch ef, chwi sy’n / ofni’r / Arglwydd :\nrhowch anrhydedd iddo, holl dylwyth Jacob •\nofnwch / ef, holl / dylwyth / Israel.\nOherwydd ni ddirmygodd na diystyru\ngorthrwm y / gorthry/medig :\nni chuddiodd ei wyneb oddi wrtho •\nond / gwrando / arno • pan / lefodd.”\nOddi wrthyt ti y daw fy mawl yn y gynu/lleidfa / fawr :\na thalaf fy addunedau yng / ngŵydd y / rhai • sy’n ei / ofni.\nBydd yr anghenus yn bwyta, ac / yn cael / digon :\na’r rhai sy’n ceisio’r Arglwydd yn ei foli •\nbydded i’w ca/lonnau / fyw – / byth!\nBydd holl gyrrau’r ddaear yn cofio\nac yn dychwelyd / at yr / Arglwydd :\na holl dylwythau’r cenhedloedd yn ym/grymu / o’i – / flaen.\nOherwydd i’r Arglwydd y / perthyn • bren/hiniaeth :\nac ef sy’n llywo/draethu / dros • y cen/hedloedd.\nGalatiaid 3. 23-29\nCyn i’r ffydd hon ddod, yr oeddem dan warchodaeth gaeth cyfraith, yn disgwyl am y ffydd oedd i gael ei datguddio. Felly, bu’r Gyfraith yn was i warchod trosom hyd nes i Grist ddod, ac inni gael ein cyfiawnhau trwy ffydd. Ond gan fod y ffydd hon bellach wedi dod, nid ydym mwyach dan warchodaeth gwas. Oblegid yr ydych bawb, trwy ffydd, yn blant Duw yng Nghrist Iesu. Oherwydd y mae pob un ohonoch sydd wedi ei fedyddio i Grist wedi gwisgo Crist amdano. Nid oes rhagor rhwng Iddewon a Groegiaid, rhwng caeth a rhydd, rhwng gwryw a benyw, oherwydd un person ydych chwi oll yng Nghrist Iesu. Ac os ydych yn eiddo Crist, yna had Abraham ydych, etifeddion yn ôl yr addewid.\nLuc 8. 26-39\nDaethant i’r lan i wlad y Geraseniaid, sydd gyferbyn â Galilea. Pan laniodd ef, daeth i’w gyfarfod ddyn o’r dref â chythreuliaid ynddo. Ers amser maith nid oedd wedi gwisgo dilledyn, ac nid mewn tŷ yr oedd yn byw ond ymhlith y beddau. Pan welodd ef Iesu, rhoes floedd a syrthio o’i flaen, gan weiddi â llais uchel, “Beth sydd a fynni di â mi, Iesu Fab y Duw Goruchaf? Yr wyf yn erfyn arnat, paid â’m poenydio.” Oherwydd yr oedd ef wedi gorchymyn i’r ysbryd aflan fynd allan o’r dyn. Aml i dro yr oedd yr ysbryd wedi cydio ynddo, ac er ei rwymo â chadwynau a llyffetheiriau a’i warchod, byddai’n dryllio’r rhwymau, a’r cythraul yn ei yrru i’r unigeddau. Yna gofynnodd Iesu iddo, “Beth yw dy enw?” “Lleng,” meddai yntau, oherwydd yr oedd llawer o gythreuliaid wedi mynd i mewn iddo. Dechreusant ymbil ar Iesu i beidio â gorchymyn iddynt fynd ymaith i’r dyfnder.\nYr oedd yno genfaint fawr o foch yn pori ar y mynydd. Ymbiliodd y cythreuliaid arno i ganiatáu iddynt fynd i mewn i’r moch; ac fe ganiataodd iddynt. Aeth y cythreuliaid allan o’r dyn ac i mewn i’r moch, a rhuthrodd y genfaint dros y dibyn i’r llyn a boddi.\nPan welodd bugeiliaid y moch beth oedd wedi digwydd fe ffoesant, gan adrodd yr hanes yn y dref ac yn y wlad. Daeth pobl allan i weld beth oedd wedi digwydd. Daethant at Iesu, a chael y dyn yr oedd y cythreuliaid wedi mynd allan ohono yn eistedd wrth draed Iesu, â’i ddillad amdano ac yn ei iawn bwyll; a daeth arnynt ofn. Adroddwyd yr hanes wrthynt gan y rhai oedd wedi gweld sut yr iachawyd y dyn oedd wedi bod ym meddiant cythreuliaid. Yna gofynnodd holl boblogaeth gwlad y Geraseniaid iddo fynd ymaith oddi wrthynt, am fod ofn mawr wedi cydio ynddynt; ac aeth ef i mewn i’r cwch i ddychwelyd. Yr oedd y dyn yr oedd y cythreuliaid wedi mynd allan ohono yn erfyn am gael bod gydag ef; ond anfonodd Iesu ef yn ei ôl, gan ddweud, “Dychwel adref, ac adrodd gymaint y mae Duw wedi ei wneud drosot.” Ac aeth ef ymaith trwy’r holl dref gan gyhoeddi gymaint yr oedd Iesu wedi ei wneud drosto.\nDw i’n siŵr ein bod ni i gyd wedi sylwi sut mae rhai o anhwylderau wedi mynd yn labeli er mwyn disgrifio pobl. Meddyliwch am y gwyrthiau yn y Testament Newydd lle bod Iesu’n iachau gwahanglwyf. Mae’r salwch wedi mynd yn enw rhywun. Pan mae pobl yn cwrdd â rhywun am y tro cyntaf, maen nhw’n defnyddio eu henwau, nid eu labeli nhw. Dydy pobl ddim yn dweud, ‘Bore da, diabetig ydw i,’ maen nhw’n dweud, ‘Bore da, Joe Bloggs ydw i.’ Mae hi’n hawdd iawn i ni wneud camsyniad lle ein bod ni’n ystyried pobl gan labeli amdanynt sydd wedi dod o bobl eraill. Yn lle defnyddio labeli, mae ymdrech nawr i bobl ddisgrifio eraill fel pobl sydd yn byw gyda salwch arbennig, heb ddefnyddio geiriau fel ‘rhywun sydd yn dioddef gyda rywbeth…’\nYn ein darlleniad heddiw o’r Efengyl yn ôl Sant Luc, mae’r dyn yn y stori wedi cael label, er oedd enw gyda fe eisoes. Mae cwestiwn Iesu’n syml iawn, ‘Beth yw dy enw?’ Mae’r dyn yn ateb ‘Lleng,’ achos bod llawer o gythreuliaid wedi mynd i mewn iddo. Mae’r dyn wedi mabwysiadu disgrifiad ei gyflwr fel ei enw. Y peth sydd yn ddiddorol yn y stori yw’r ffordd bod Iesu’n siarad i’r dyn fel unigolyn ac i’r cythreuliaid ar wahân i’w gilydd. Mae llawer o fanylion yn y stori hon mewn cymhariaeth i straeon eraill yn yr Efengylau lle bod Iesu’n iachau pobl. Efallai bod llawer o fanylion achos bod y stori’n gymhleth iawn, a mae eisiau arnom ymuno gwahanol fanylion er mwyn ddeall y stori’n dda. Neges y manylyn lle bod Iesu’n gofyn i’r dyn beth oedd ei enw yw dangos sut mae Iesu’n trin y dyn fel unigolyn, a nid fel ei label ef. Gallwn ni gymharu’r dyn noeth gyda’r label ‘Lleng’ a’r dyn gyda’i ddillad amdano ac yn ei iawn bwyll. Pan mae labeli gyda ni am bobl sydd yn wahanol i’n gilydd, mae pobl yn cael eu noethni o’u hunaniaeth. Mae hunaniaeth yn fwy nag iechyd yn unig. Beth yw’r pwynt i ni gael ein hadfer o afiechyd i iechyd os nag ydyn ni’n gallu dychwelyd at y pethau a fwynheuon ni cyn ein hafiechyd ni? Dyna pam mae Iesu’n mynnu ei fod e’n dychwelyd adref i eraill weld y gwahaniaeth ynddo fe.\nAr wahân i’r modd bod labeli’n effeithio sut mae pobl yn ystyried pobl eraill, wrth i fi feddwl am y stori hon, gofynnaf i’m hunain, ‘Pwy sydd yn wallgof wyllt yn y stori hon? Lleng neu’r gymuned lle yr oedd fe yn byw?’ Dydyn nhw ddim yn gwybod sut mae gofalu am y dyn, gyda’r canlyniad ei fod ef yn gwaethygu. Maen nhw’n ceisio atebion sydd ddim yn gweithio, gyda’r canlyniad bod ei gymuned ddim yn gallu rhoi cartref iddo. Pan mae pobl yn gweld bod y dyn wedi cael ei adfer i iechyd da, yn lle croesawu Iesu, maen nhw’n awyddus i Iesu ymadael â nhw. Nhw yw’r bobl sydd yn wallgof wyllt hefyd, ond y cwestiwn sydd o’u blaen nhw yw hwn: Ydyn nhw eisiau barhau bod yn wallgof neu ydyn nhw eisiau gwella? Dyna un ffordd i ni esbonio pwysigrwydd y moch yn y stori, achos bod iawn bwyll yn cael ei gyferbynnu gydag eiddo pobl. Mae lles pobl yn mynd yn ail i bobl gwlad y Geraseniaid. Nid yw unigolyn sydd yn wallgof wyllt yma, ond holl bobl y wlad. Mae hi’n ddiddorol i ni weld sut mae Iesu, a oedd yn gallu tawelu’r stormydd ar Fôr Galilea a gwthio allan lleng o gythreuliaid o unigolyn yn penderfynu dychwelyd at ochr arall y môr achos ei fod ef yn gwybod bod agwedd y bobl yn golygu ei fod ef ddim yn gallu gyflawni unrywbeth yn fawr yno.\nWedi dweud hwn, dydy Iesu ddim wedi rhoi’r gorau ar bobl gwlad y Geraseniaid. Mae’r dyn a gafodd ei iachau wedi cael ei anfon yn ôl atynt fel rhyw fath o dyst, os mynnwch. Wrth i ni ddarllen y manylion ar ddiwedd y stori, mae hi’n amlwg bod yr Efengylwyr wedi cynnwys y stori hon er mwyn annog tystiolaeth i waith Iesu ym mywydau pobl ymysg Cristnogion. Y peth sydd yn dod i’r meddwl gan feddwl am dystiolaeth dim ond un dyn yw beth ddywedodd Iesu am lefain sydd yn gallu newid natur y cwbl. Disgrifiodd Iesu Deyrnas Dduw fel lefain, a chan iachau’r dyn, roedd pobl yn gallu gweld nerth Teyrnas Dduw ar waith. Does dim loes i ni brofi pethau sydd yn wahanol i beth sydd yn arfer digwydd; i ni weld rhywbeth o safbwynt ar wahân i’r un sydd arfer yn ein golwg. Efallai dyna sut mae hedau Teyrnas Dduw’n cael eu plannu yn ein bywydau ni fel unigolion a chymunedau. Mae manylion y stori heddiw’n cynorthwyo i ni weld sut mae gwahanol ffyrdd i ni ddeall rhannu newyddion da Teyrnas Dduw: Mae gweithredoedd, yn debyg i weithred Iesu, yn y stori heddiw, yn arbennig gweithredoedd sydd yn ceisio adfer cyflawnder i fywydau pobl. Mae rhannu gair y newyddion da, yn debyg i genhadaeth Iesu yn yr Efengylau, lle ein bod ni’n anelu at rannu gwybodaeth a dealltwriaeth am Iesu a Theyrnas Dduw. Er hynny, mae esbonio wrth eraill, nid gwybodaeth a dealltwriaeth am Iesu a’r ffydd Gristnogol, ond beth mae Duw wedi ei wneud i ni fel unigolion.\nUn o’r rhesymau pam mae sut gymaint o fanylion yn y stori heddiw yw dangos yn eglur y gwahaniaeth rhwng afiechyd y dyn, a oedd yn wir, a’r ffaith yr oedd ef wedi cael ei feddiannu gan gythreuliaid, a oedd yn wir hefyd, yn fy marn i. Ar y dechreuad, mae’r ddau beth yn ymddangos yr un: Mae’n amhosibl i bobl eraill fyw gyda’r dyn, a mae fe’n berygl i’w hunan. Efallai bod un rheswm pan mae pobl yn gadael mater drygioni yw’r ffaith bod nerth drygioni ddim yn weledig o’r cwbl, ond mae nerth drygioni’n cael ei adlewyrchu neu ei gynnwys mewn pethau eraill sydd wedyn yn gwneud y drygioni’n weledig. Os oedd afiechyd meddwl gyda fe’n unig, does dim esboniad pam mae’r moch yn mynd i mewn i’r môr. Mae’r moch yn cael eu gwthio gan nerth drygioni i mewn i’r môr. Dydy fe ddim yn dod i Iesu yn ei iawn bwyll, ond achos bod ofn gyda’r cythreuliaid achos bod Iesu’n fwy nerthol na nhw. Dydy’r dyn neu’r moch ddim yn ddrwg yn eu hunain, ond maen nhw’n mynd yn lestri drygioni. Mae drygioni’n gallu gyrru pethau eraill, sydd dim yn ddrwg yn eu hunain, ond maen nhw’n mynd yn gyfryngau drygioni. Dydy’r ffaith bod rhywbeth yn anghywir ddim yn golygu bod y peth yn ddrwg. Gwelodd drygioni gyfle yn afiechyd meddwl y dyn er mwyn cyflawni rhywbeth. Mae drygioni’n gallu defnyddio pethau sydd wedi mynd yn anghywir iddynt fynd yn waeth.\nYma, dychwelwn at y cwestiwn sydd yn gofyn, ‘pwy sydd yn wallgof wyllt?’ Nid y dyn oedd yr unig un yn y stori ond yr holl bobl, fel y dywedais. Dyna rybudd y stori heddiw i ni: Mae ein labeli am bobl a pethau sydd yn wahanol i ni’n gallu mynd ymhellach na bod yn anghywir, maen nhw’n gallu mynd yn ddrwg heb ein sylweddoli. Pan mae pawb wedi cael eu camarwain, gall hwn fynd ymhellach na phawb yn meddwl y pethau anghywir. Mae perygl bod pawb yn dechrau gwneud pethau sydd yn ddrwg heb sylweddoli chwaith.\nYn nerth yr Ysbryd ac mewn undeb â Christ, gweddïwn ar y Tad.\nHollalluog Dduw, ein Tad nefol, addewaist trwy dy Fab Iesu Grist wrando arnom pan weddïwn mewn ffydd.\nNertha John ein Hesgob, a’th holl Eglwys yng ngwasanaeth Crist. Yn y Cymundeb Anglicanaidd, gweddïwn dros Eglwys Esgobol De Swdan. Yn ein Hesgobaeth ni, gweddïwn dros yr Eglwysi cyfamodol yng Nghymru, i ni dyfu mewn union. Boed i’r rhai hynny sy’n cyffesu dy enw fod yn un yn dy wirionedd, cyd-fyw yn dy gariad, a datgelu dy ogoniant yn y byd.\nYn ein Bro Weinidogaeth, gweddïwn dros bawb sydd yn defnyddio ein Neuaddau Eglwysig am wahanol resymau, yn rhoi diolch am y pethau sydd yn tynnu pobl at eu gilydd.\nBendithia ac arwain Elisabeth ein Brenhines, yn cofio heddiw ei hymrwymiad; dyro ddoethineb i bawb mewn awdurdod; a chyfarwydda’r genedl hon a phob cenedl arall yn ffyrdd cyfiawnder a heddwch. Gweddïwn dros waith Y Gymanwlad Brydeinig. Gweddïwn dros ryddid i bobl Wcrain. Boed inni anrhydeddu ein gilydd a cheisio lles pawb phawb.\nCynorthwya i ni werthfawrogi gwreiddiau ein hunaniaeth a phethau sydd yn bwysig i ni yn y presennol er mwyn cydnabod ein hamrywiaeth fel pobl a chymunedau.\nCysura ac iachâ bawb sy’n dioddef, o ran corff, meddwl neu ysbryd. Gweddïwn dros y rhai sydd yn dioddef gydag anghenion llym iechyd meddwl a’r rhai sydd yn gofalu amdanynt. Rho iddynt ddewrder a gobaith yn eu trafferthion a dyro iddynt lawenydd dy iachawdwriaeth.\nDyro ras i ni, i’n teuluoedd a’n ffrindiau ac i bawb o’n cymdogion. Dangos i ni’r ffyrdd ein bod ni’n gallu gwella bywyd ein cymunedau. Boed inni wasanaethu Crist wrth wasanaethu ein gilydd, a charu fel y mae ef yn ein caru ni.\nGwrando ni wrth inni gofio’r rhai hynny a fu farw yn ffydd Crist. Rho dy oleuni i’r rhai sydd yn byw mewn cysgod angau. Yn ôl dy addewidion, caniatâ i ni, gyda hwy, ran yn dy deyrnas dragwyddol.\nGan ymlawenhau yng nghymundeb Dewi Sant a’r holl saint, cyflwynwn ein hunain a’r greadigaeth gyfan i’th gariad di-ffael.\nDerbyn y gweddïau hyn er mwyn dy Fab, ein Gwaredwr Iesu Grist. Amen.\nGweddi Weledigaeth Esgobaethol\nDad, Dygwn ger dy fron ein teulu yn Esgobaeth Abertawe ac Aberhonddu. Agorwn ein calonnau a’n meddyliau i’th Ysbryd:\nBendithia ni wrth inni gyd-gyfarfod yn dy enw; arwain ni wrth inni dyfu ar lun dy Fab; tywys ni â’th Ysbryd i fynd allan a gwneud disgyblion o eraill.\nDduw ein taith, bydd di ein ffordd, a’n gwirionedd, a’n bywyd; ein dechrau a’n diwedd.\nGweddïwn trwy Iesu ein Harglwydd. Amen.\nDad tragwyddol, diolchwn i ti am ein maethu â rhodd dy air: bydded i’n bywyd gyda’n gilydd ein nerthu mewn ffydd, ein hadeiladu mewn gobaith, a’n cynorthwyo i dyfu mewn cariad; er mwyn Iesu Grist ein Harglwydd.


BYW i mi yw Crist a marw sydd elw | Mudiad Efengylaidd Cymru | Page 1656655886\n27 Mawrth 2018 | gan Steffan Job\nHoffwn gychwyn drwy ddiolch i gymaint ohonoch am y negeseuon caredig a gweddïau wedi i ni golli ein cyd-weithwraig, Rhian Middleton, yn arswydus o sydyn fis diwethaf. Mae ei cholli wedi gadael bwlch mawr yn y swyddfa ac ym mywyd MEC yn fwy cyffredinol. Wrth gwrs nid yw hyn yn ddim o’i gymharu â’r bwlch a adawyd ym mywyd Andrew (ei gŵr), Bronwen ac Owen (ei phlant) a Huw a Monica (ei rhieni) – a gofynnwn i chi barhau i gofio amdanynt yn eich gweddïau.\nRoedd Rhian yn berson arbennig a oedd wedi bod yn gweithio’n ddiwyd i MEC ers dros un mlynedd ar ddeg. Roedd hi’n berson annwyl, gweithgar ac effeithiol; roedd ganddi’r ddawn i ddod â hiwmor a naturioldeb i bob sefyllfa. Tystiai ei bywyd i’w Harglwydd, yn enwedig drwy ei gwaith gyda phobl ifanc yn eglwys Grace, Pen-y-bont ar Ogwr, a thrwy waith y wersylloedd. Er mai ei phrif gyfrifoldebau yn y swyddfa oedd y gwaith Saesneg, mae ein dyled iddi ar yr ochr Gymraeg yn fawr, gan ei bod wedi bod yn gweithio ar nifer o weinidogaethau Cymraeg, yn enwedig gyda’r gwersylloedd a’r Cylchgrawn. Diolchwn i Dduw amdani ac fel y mae Paul yn ei ddweud wrth y Thesaloniaid, er ein bod yn galaru, nid ydym yn galaru fel rhai heb obaith. Rydym wedi profi bod yr Arglwydd yn agos ac mae wedi dysgu gymaint i ni dros y mis diwethaf. Hoffwn rannu tri pheth:\n1 Nid y Ddaear hon yw cartref terfynol yr un ohonom.\nMae marwolaeth person, yn enwedig yn ifanc, yn sioc fawr ac yn anodd iawn i’w derbyn, ond dyma fydd diwedd pob un ohonom (oni bai fod Iesu yn dod yn ôl yn gyntaf). Llwch ydym ac i’r llwch y byddwn yn dychwelyd, ac mae’n bwysig i ni gofio hyn, yn enwedig yn ein cymdeithas sy’n rhoi gymaint o fri ar hapusrwydd y foment. Rhaid cadw gafael llac ar bethau’r byd hwn gan wybod mai teithio drwy’r byd hwn yr ydym a bod tragwyddoldeb o’n blaen yr ochr arall i’r bedd.\n2 Mae gan y Cristion ddyfodol disglair.\nYng nghanol tristwch ei cholli, roedd bendith a gobaith rhyfeddol yn angladd Rhian wrth i ni sylweddoli lle’r oedd hi erbyn hyn. Roedd Rhian yn saff yng ngofal, ac yn mwynhau cwmni ei Cheidwad. Dywed Paul wrth y Philipiaid rywbeth sy’n adleisio profiad pob Cristion: ‘Byw i mi yw Crist a marw sydd elw’. Drwy ras rhyfeddol Duw mae’r Cristion wedi dod i sylweddoli fod realiti dyfnach i’r hyn a welwn yn ein byd ni – mae yna Grëwr sy’n gyfiawn a sanctaidd ac sydd wedi ein caru gymaint nes rhoi ei Fab i farw trosom. Wrth ddod i berthynas ag Iesu mae’r Cristion yn sylweddoli na all y byd syrthiedig hwn (er mor aml yn rhyfeddol a gwych) gymharu â gogoniant adnabod Crist. Dyma yw dyfodol pob Cristion ‒ tragwyddoldeb gyda’r Un a’n creodd ac a’n hachubodd. Fel y dywedodd Johnathan Stephen yn angladd Rhian ‘A fyddech eisiau galw Rhian (neu unrhyw Gristion arall) yn ôl o’r fath sefyllfa wynfydedig i’n byd syrthiedig ni?’\n3 Mae gwaith i’w wneud.\nGwir y dywedodd Daniel Rowland ‘O nefoedd! nefoedd!, nefoedd! Buasai dy gonglau yn ddigon gwag oni bai fod Seion yn magu plant i ti ar y ddaear’. Mae’n erchyll meddwl am filiynau ein gwlad sy’n wynebu marwolaeth heb fod Iesu yn achubwr arnynt. Dim ond y Cristion a all ddweud mewn gwirionedd fod marwolaeth yn elw iddo, ac felly mae gwaith i’w wneud i rannu’r efengyl.\nBraint oedd cael adnabod Rhian yn gyd-weithwraig a ffrind, roedd yn byw ei bywyd i’w gwneud hi’n bosib i eraill glywed am Iesu. Iesu, yn wir, oedd ei bywyd hi ac er ei bod hi bellach mewn lle llawer gwell, mae’r gwaith yn parhau a boed i Dduw roi’r gras i ni ddyfalbarhau nes y byddwn yn cael ein galw adref hefyd.


SOCHAIR Organization HEADQUARTERS and NATIONAL SECTION - Cymryd rhan\nGallwch ddod yn aelod o'n sefydliad cofrestredig a dielw a chymryd rhan weithredol yn ein gwaith. Gyda ni, mae gan aelodau'r hawl i fod yn rhan o benderfynu pa brosiectau y dylid eu gweithredu, er enghraifft.\nManteisiwch ar y cyfle i ddod yn aelod a chynorthwywch ni gyda'ch help fel y gall dioddefwyr y gwasanaeth prawf a'r system gyfiawnder sy'n ceisio cymorth ei gael yn gyflym ac yn iawn.\nGall unrhyw un fod yn y sefyllfa hon!\nCefnogwch ni trwy ddod yn aelod.\nRydym yn chwilio am wirfoddolwyr i'n cefnogi yn ein gwaith o ddydd i ddydd, megis gwaith swyddfa, stondinau gwybodaeth a chynorthwyo pobl sy'n chwilio am help.\nGallwch chi fel cwmni ym meysydd eiddo tirol, rheoli eiddo, argraffu, gwasanaeth tacsi a masnachwyr ein cefnogi gyda'ch gwasanaeth.\nRydym yn chwilio am bobl a all fynychu gwrandawiadau cyhoeddus yn y llys ac a all roi adroddiad i ni o'r hyn a ddigwyddodd, ar ôl y gwrandawiad.\nRydym yn chwilio am gyfreithwyr ym maes hawliau dynol, integreiddio a chyfraith lloches, cyfraith droseddol a chyfraith llafur, sy'n barod i'n cefnogi gyda'u gwybodaeth arbenigol ar gyfer pobl sy'n ceisio cymorth gennym ni.


Byddai bardd o Gymro heddiw ar ben ei ddigon pe bai cyfrol o’i gerddi yn gwerthu pum cant o gopïau. Ymhyfrydai Twm o’r Nant (Thomas Edwards, 1738-1810) bod ei gyfrol Gardd o gerddi (1790) wedi gwerthu cymaint â 2000 o gopïau. Aderyn digon brith oedd Twm. Yn fab i dyddynwr, bach iawn o addysg a gafodd – ychydig wythnosau yn Ysgol Rad Nantglyn a phythefnos yn dysgu Saesneg yn Ninbych. Ond roedd ganddo feddwl chwim ac awen chwimach fyth. Er mwyn osg


CLOCH – Diogelu Treftadaeth Cymunedau Lleol - Archifau Morgannwg\nCLOCH – Diogelu Treftadaeth Cymunedau Lleol\nCLOCH – Diogelu Treftadaeth Cymunedau Lleol\tArchifau Morgannwg / Gwirfoddoli / CLOCH – Diogelu Treftadaeth Cymunedau Lleol\tRoedd project CLOCH yn rhan o raglen ‘Sgiliau’r Dyfodol’ Cronfa Dreftadaeth y Loteri sydd wedi cynnig cyfleoedd hyfforddiant yn seiliedig ar waith i 16 deiliad bwrsari dros gyfnod o dair blynedd. Project partneriaeth dan arweiniad Archifau Morgannwg oedd CLOCH, sy’n dod â llyfrgelloedd, archifdai ac amgueddfeydd ledled De Cymru ynghyd i gynnig lleoliadau a phrofiad gwaith yn y sector treftadaeth.\nDechreuodd pob carfan o hyfforddeion eu swyddi dan hyfforddiant gyda chwrs sefydlu tri mis yn Archifau Morgannwg, cyn symud ymlaen at eu brif lleoliadau o fewn amgueddfa, llyfrgell neu archif. Roedd partneriaid lleoliad wedi cynnwys Llyfrgell Ganolog Abertawe, Archifau Gwent, Amgueddfa Stori Caerdydd a Llyfrgell Bargod ymhlith nifer eraill. Cyflawnodd ein garfan gyntaf o hyfforddeion eu swyddi dan hyfforddiant yn Ionawr 2013 ac ein garfan olaf yn Tachwedd 2014.\nNid oedd CLOCH yn cynllun hyfforddi i raddedigion, yn hytrach y mae’n cynnig ffordd lefel mynediad i fewn i’r sector ar gyfer unigolion ni fyddant fel arall wedi ystyried gyrfa yn y sector treftadaeth ac rydym wedi defnyddio Gweithredu Cadarnhaol i gyflogi dynion o dan 30 oed, sydd wedi’u tangynrychioli y nein weithlu.\nTrwy gydol y flwyddyn, gweithiodd yr hyfforddeion tuag at gymwysterau perthnasol ac yn datblygu eu gwybodaeth a sgiliau mewn pedwar maes penodol:\nYmchwil a Hanes Lleol\nCadwraeth a Rheoli Casgliadau\nMewn partneriaeth a Grŵp Llandrillo Menai cymerodd yr hyfforddai Tystysgrif Lefel 2 mewn Llyfrgelloedd, Archifau a Gwasanaethau Gwybodaeth tra’n cyflawni eu lleoliadau.\nCwrdd â’r Hyfforddeion\nDechreuodd ein garfan olaf o hyfforddeion ym mis Tachwedd 2013. Mae Liam, Connor, George, James a Tom yn brysur ar hyn o bryd ar eu lleoliadau yn Llyfrgell Y Barri, Llyfrgell Bargod, Llyfrgell Cwmbran, Archifau Morgannwg a Llyfrgell Trefynwy.\nMike Richards, Hyfforddai yn Llyfrgell Ganolog Abertawe\nGorffenais ysgol yn 2010 a dechreuais gwirfoddoli gyda gwirfoddoli gwarchodaeth amgylcheddol BTCV drwy’r DU. Clywais am y prosiect CLOCH trwy’r cwmni, ac roedd gen i ddiddordeb mawr yn y syniad o cyfuno llyfrgelloedd, archifau a gwasanaethau gwybodaeth, ac roeddwn wrth fy modd pan lwyddais sicrhau lleoliad yn Abertawe.\nCredais taw dyma’r cyfle berffaith i ennill profiad gwaith yn y sector treftadaeth, dysgu sgliiau newydd ac addysg achredig drwy lleoliadau yn llyfrgelloedd, archifau ac amgueddfeydd. Roedd gen i ddiddordeb mawr mewn adeiladu fy ngwybodaeth a fy sgiliau. Fy mhrif diddordeb ar y cychwyn oedd digido, ond wedi profi meusydd eraill yn y sector mae fy marn wedi newid, ac ynghyd a’r sgiliau newydd digido rwyf wedi ennill erbyn hyn rwyf hefyd a ddiddordeb nawr mewn ymrwymiad cymunedol a cadwraeth.\nRwy’n gobeithio byddaf yn gorffen fy hyfforddiant wedi ennill nifer o sgiliau newydd ynghyd a’r amodau a’r profiad i ddechrau fy nghyrfa yn y sector treftadaeth.\nJoe McCarthy, Hyfforddai yn Llyfrgell Tredegar\nRo’n i wedi gadael coleg a ro’n i’n cael trafferth dod o hyd i waith pan welais i’r rhaglen hyfforddi CLOCH wedi’i hysbysebu trwy Cysylltiadau Gwaith. Doedd dim angen profiad ac roedd e’n gyfle i ddatblygu sgiliau newydd a gyrfa mewn sector wahanol – roedd yn edrych fel cyfle gwych.\nDechreuodd ym mis Ionawr a hyd yn hyn rwy’ wedi dysgu nifer o sgiliau newydd fel digideiddio, ymchwil ac ymglymiad cymunedol. Ond mae hefyd wedi helpu i mi fagu hyder. Ar ddiwedd y rhaglen hyfforddi bydd gen i gymhwyster newydd, profiad gwaith a sgiliau newydd y gallaf eu defnyddio i ddechrau fy ngyrfa yn y sector treftadaeth.


Egluro dryswch Ffordd Penrhyn yn y Barri – Golwg360\nMae Cynghorydd Plaid Cymru yn galw am gywiro enw Ffordd Penrhyn ar arwydd stryd yn Y Barri yn dilyn ffrae am gysylltiadau posib â’r diwydiant masnachu caethweision.\nMae protestwyr yn enw Black Lives Matter wedi bod yn galw ar Gyngor Bro Morgannwg i newid yr enw.\nMae Ian Johnston bellach yn galw am newid yr enw i’r un gwreiddiol a gafodd ei gytuno fel rhan o ymgynghoriad, yn hytrach na’r enw sy’n awgrymu cysylltiadau â’r Arglwydd Penrhyn, masnachwr caethweision yn Jamaica.\n‘Peninsular Way’ yn Saesneg\nYn ôl Ian Johnson, mae “ymdrech enfawr” wedi cael ei gwneud i wneud Y Barri yn dref groesawgar, a’r bwriad oedd dewis enw i adlewyrchu a dathlu hanes a daearydiaeth yr ardal.\n“Pan ymgynghorwyd ar enwau strydoedd newydd yn 2017, fe wnaeth Cyngor y Fro gynnwys yr awgrymiadau ‘Peninsular Way’ yn Saesneg a ‘Ffordd Y Penrhyn’ yn Gymraeg, felly roedd eu bwriad yn eithaf clir,” meddai.\n“Yn anffodus, mae’r ‘Y’ wedi cael ei hepgor wrth ysgrifennu’r arwydd, fel ei bod yn darllen fel enw person, yn debyg i strydoedd cyfagos fel Heol Tapscott, sy’n dwyn enw pêl-droediwr rhyngwladol Y Barri, Arsenal a Chymru, a Heol Livesey ar ôl actor ffilmiau.”\nMae’n dweud iddo ysgrifennu at y Cyngor yn gofyn iddyn nhw newid yr arwydd “er mwyn rhoi terfyn ar y dryswch”.\n“Gobeithio y gallwn ni symud ymlaen o hyn a chanolbwyntio ein hegni ar faterion pwysig megis adfer economi’r Barri yn dilyn yr argyfwng coronafeirws.”\n“Dwi’n ymwybodol o’r datganiad gan y cyngor yn gwrthod hyn,” meddai yn ei lythyr.\n“Mae copi gyda fi o’r ymgynghoriad gwreiddiol yn 2017 sy’n nodi ‘Peninsular Way’ a ‘Ffordd Y Penrhyn’ fel awgrymiadau (yn amgaeedig), felly mae’n amlwg doedd dim bwriad cysylltu’r Glannau neu Dociau’r Barri gyda chaethwasiaeth.\n“Er hynny, mae’r arwydd stryd ar y Glannau yn anghywir oherwydd diffyg bannod – un oedd yn bodoli yn yr ymgynghoriad. Oherwydd hynny mae dryswch achos mae’r strydoedd cyfagos yn defnyddio’r fannod wrth gyfeirio at faterion daearyddol a heb y fannod wrth gyfeirio at bobl, megis Derek Tapscott a Roger Livesey.\n“A oes modd newid arwydd y stryd i ‘Ffordd Y Penrhyn’ i adlewyrchu’r hyn yr awgrymwyd yn yr ymgynghoriad gwreiddiol?”


Rhys Mwyn: Medi 5 - northwales Administrator - North Wales Live\nRhys Mwyn: Medi 5\nDYMA i chi gwestiwn diddorol: be ydan ni fod i ’neud hefo’r Tuduriaid ’ma yn Sir Fôn?\nUpdated 19:50, 16 APR 2013\nDYMA i chi gwestiwn diddorol: be ydan ni fod i ’neud hefo’r Tuduriaid ’ma yn Sir Fôn? Y cysylltiad brenhinol, Teulu Penmynydd, ydan ni fod i ymfalchïo fod disgynnydd teulu Penmynydd wedi dod yn Frenin ar Loegr ym 1485 neu fel Cymry, ydan ni i fod i wfftio’r fath gysylltiad, a chyfansoddi rhyw fath o anthem arall, fel “Carlo”, ar gyfer y cyfnod Canol Oesoedd, i ddangos ein lliwiau a’n gwrthwynebiad? Ond dydi pethau byth mor syml a hynny chwaith...\nNid fod hon yn ddadl sydd yn chael ei thrafod mor aml a hynny, a dweud y gwir, dwi ddim mor siwr faint o bobl sydd hyd yn oed yn ymwybodol o’r cysylltiad, ond mae yna hanes diddorol iawn yma yn ardal Penmynydd ac fel byddaf yn awgrymu bob amser, rhydd i bawb ei farn ond mae’r hanes, beth bynnag eich safbwyntiau gwleidyddol.\nGan droi at ddechrau’r stori, ac mae hyn yn ei hun yn cymhlethu pethau o ran safbwynt gwleidyddol, dyma ni Ednyfed Fychan (1170-1246) swyddog cyfreithiol yn Llys Llywelyn Fawr, ar yr ochr iawn fel petae. Ond wedyn mae ei ddisgynyddion, Tudur ap Gronw yn amlygu ei hun yn y Llys Seisnig a’i fab wedyn, Goronwy neu Gronw Fychan yn amlwg fel milwr yn ystod y Rhyfel Can Mlynedd yn erbyn Ffrainc, yn amlwg ar yr ochr Seisnig–Normanaidd.\nAc wrth sôn am y llai cyfarwydd, i rai yn sicr, dyma droi at Eglwys Sant Gredifael. Mae’r safle yn dyddio yn ôl i’r 6ed ganrif, a’r Eglwys gerrig wreiddiol yn bennaf yn dyddio o’r Canol Oesoedd, er iddi gael ei ail-adeiladu wedyn ym 1848. Ar y lôn fach gefn rhwng Rhoscefnhir a Phenmynydd, di-arffordd bron, pell i gerdded a naws unig iddi ond ar ddiwrnod braf o Haf, lle hynod braf i ymweld â hi.\nEr fod yr Eglwys dan glo, roeddwn yn benderfynol o fwynhau fy ymweliad, ac wrth grwydro o amgylch yr Eglwys dyma ddod ar draws y ffenestr enwog ar yr ochr ddeheuol, gyda’r gwydr lliw, y Rhosyn Tuduraidd coch, y cleddyfau a’r portcullis. Darn bach o hanes yn wir. Ac oddi fewn i’r ffenestr mewn cornel fach i’r Eglwys gorweddai Gronw Fychan a’i wriag Myfanwy mewn cist alabastr yn dyddio oddeutu 1385. Rhaid oedd edrych arnynt o bell drwy ffenestr llychlyd. Gwnes fy ngorau i gymeryd yr holl beth i mewn wrth edrych drwy’r ffenestr ond roeddwn yn sicr fod rhaid wrth ymweliad arall, call, gyda’r drws ar agor y tro nesa!\nYmlaen a ni drwy hanes, ac unwaith eto, mae’r Tuduriaid yn ymddangos ar “yr ochr iawn”, y tro yma wrth i Maredydd ap Tudur gefnogi gwrthryfel Glyndwr ar ddechrau’r 15fed Ganrif. Ei fab wedyn, Owain Tudur yn cysylltu ei hun gyda Harri’r Pumed yn y Llys yn Llundain, ac Owain Tudur mewn ffordd yw’r dyn sydd yn bwysig yn yr ystyr mai dyma’r cysylltiad gyda Harri’r Seithfed.\nBu farw Harri’r Pumed gan adael ei wraig, Catherine, yn 21 oed. Hi wrth gwrs oedd Katherine de Valois, neu y “dear Kate” yn ôl Shakespeare (Henry V) ac fe ail briododd Catherine yn gyfrinachol gydag Owain Tudur. Ei yr nhw, yw Harri Tudur (Harri VII), a laniodd yn Aberdaugleddau ac aeth yn ei flaen i drechu Rhisiart III ar Faes Bosworth gan ddechrau y cyfnod Tuduraidd wedyn.\nCartref y teulu Tuduraidd oedd Plas Penmynydd, ychydig filltiroedd i’r de ddwyrain o Langefni ger Afon Ceint, er fod y t presenol yn dyddio oddeutu 1576. Mae’r t bellach mewn meddiant preifat. Cefais gyfle yn ddiweddar i ymwled â’r Plas drwy arwain taith o amgylch Ynys Môn yn edrych ar y cysylltiadau “Brenhinol” fel rhan o’r prosiect Mona Antiqua. A rhag i chi gyd wylltio, roedd y pwyslais ar Llywelyn Fawr, Siwan, Llys Rhosyr, Cadfan a rhan fechan iawn o’r diwrnod oedd yn gorfod cael ei dreulio yn crybwyll William a Kate (a hynny wrth fynd heibio Waitrose!).\nDaeth safle Llanfaes i mewn i’r sgwrs drwy gydol y diwrnod, fel cartref gwreiddiol sarcoffagws Siwan, fel lleoliad gwreiddiol bedd Gronwy a Myfanwy a hyd yn oed fel ffynhonnell rhai o’r cerrig ym Mhlas Penmynydd. Mae sawl carreg i’w gweld ym mur allanol Penmynydd sydd â’r llythyren “I” neu “J” arnynt, sef Iesu ac o feddwl fod Afon Cefni ar un adeg yn agored i’r môr, digon hawdd fyddai cludo cerrig o Lanfaes ar hyd yr afordir a wedyn drosodd i gyfeiriad Llangefni drwy Falltraeth.\nA bod yn hollol onest, ychydig o sylw roeddwn wedi ei roi i’r cysylltiad Tuduraidd a Môn hyd yma, mae fy sylw i ran amla yn cael ei hawlio gan y Cyfnod Cyn-hanesyddol ac yn wir roedd rhaid wrth y Map O.S i ddarganfod troad Plas Penmynydd. Ond rhwng hen Eglwys Gredifael a’r Plas ei hun, heb sôn am dipyn o ddarllen gartref wedyn am Bosworth ac yn y blaen dyma sylweddoli fod hyn i gyd yn plethu, o Llywelyn Fawr, drwy Glyndwr at Harri VII a mae’n rhywbeth sydd yn amlwg ddim yn cael digon o sylw o ran rhoi Môn ar y map.\nDoedd dim rhaid cymeryd “ochr”, doedd dim rhaid poeni gormod am safbwyntiau gwleidyddol (heblaw am y darn Waitrose) a chafwyd diwrnod hyfryd iawn yn darganfod perlau bach o amgylch Môn. Mae Eglwys Llangadwaladr yn un arall sydd yn haeddu colofn gyfan rhywbryd eto.\nWel? Beth yw eich barn chi am y Tuduriaid? Ydan ni i fod i ymfalchio yn eu campau, ta be? Ysgrifennwch at Yr Herald Cymraeg, 14 Stryd y Porth Mawr, Caernarfon, Gwynedd, LL55 1AG tudur.jones@northwalesnews.co.uk


Canlyniad gwych ar gyfer arfordir Cymru | LLYW.CYMRU\nCanlyniad gwych ar gyfer arfordir Cymru\nMae Cymru yn parhau i gynnig rhai o'r safleoedd glanaf yn Ewrop ar gyfer dŵr ymdrochi, yn ôl ystadegau newydd a gyhoeddwyd heddiw.\nMae Canlyniadau Ansawdd Dŵr Ymdrochi 2019 yn dangos bod Cymru, unwaith eto, wedi cydymffurfio'n 100% â'r safonau ansawdd dŵr ymdrochi ym mhob un o'i 105 o safleoedd dŵr ymdrochi dynodedig.\nYn dilyn gwaith samplu dŵr yn ystod yr haf gan Gyfoeth Naturiol Cymru, enillodd 83 ardal sgôr uchaf yr UE, sef 'rhagorol', yn uwch na ffigur y llynedd o 78. Ni roddwyd yr un ardal yn y categori 'gwael'. Dŵr ymdrochi o'r safon uchaf yw un o'r meini prawf allweddol mae angen eu bodloni i ennill y Faner Las enwog.\nMae ardaloedd ymdrochi a enillodd y sgôr 'rhagorol' heddiw yn cynnwys Porth Eirias, Bae Oxwich a Southerndown.\nMae'r ystadegau a gafodd eu cyhoeddi heddiw yn rhoi hwb arall i dwristiaeth ar hyd arfordir Cymru. Mewn haf llwyddiannus ar gyfer arfordir Cymru, cafodd Traeth y Castell, Dinbych y Pysgod, ei enwi'n draeth y flwyddyn y Sunday Times ynghynt eleni – un o'r tri thraeth yng Nghymru yn y 10 Uchaf ac un o'r wyth yn y 40 Uchaf.\nGwnaeth Gweinidog yr Amgylchedd, Ynni a Materion Gwledig, Lesley Griffiths, groesawu'r ystadegau. Dywedodd hi:\nMae pawb yn gwybod bod arfordir Cymru yn cynnig rhai o’r ardaloedd mwyaf syfrdanol yn Ewrop, ac mae'r ystadegau hyn yn dangos bod gennyn ni rai o'r safleoedd glanaf yn Ewrop ar gyfer dŵr ymdrochi hefyd. Nid drwy hap a damwain y digwyddodd hyn – hoffwn i ganmol ein partneriaid, gan gynnwys Cyfoeth Naturiol Cymru, Dŵr Cymru ac awdurdodau lleol, sydd i gyd yn chwarae rhan hanfodol yn y gwaith o gynnal ansawdd uchel ein dŵr ymdrochi.\nYchwanegodd yr Arglwydd Elis-Thomas, Dirprwy Weinidog Diwylliant, Chwaraeon a Thwristiaeth:\nMae hyn yn gyflawniad gwych, enghraifft wirioneddol o weithio fel tîm, ac mae'n dangos pa mor ymroddedig mae Cymru i ddiogelu ein hasedau naturiol gwych ar gyfer ymwelwyr, yn ogystal â thrigolion a chymunedau. Mae cynaliadwyedd yn ganolog i'r cynllun gweithredu newydd ar gyfer yr Economi Ymwelwyr, a byddwn ni'n parhau i weithio gyda'n partneriaid i ddarparu profiad o'r radd flaenaf ar gyfer ymwelwyr, wrth ofalu am ein hasedau naturiol ar yr un pryd.\nDywedodd Ceri Davies, Cyfarwyddwr Gweithredol Tystiolaeth, Polisi a Thrwyddedu Cyfoeth Naturiol Cymru:\nMae sicrhau bod ein dŵr ymdrochi yn ddiogel ac yn lân ar gyfer pobl a bywyd gwyllt yn rhan enfawr o'n gwaith ni, ac rydyn ni'n arbennig o falch bod pob un o'n 105 o safleoedd dŵr ymdrochi dynodedig yn parhau i fodloni safonau ansawdd yr UE. Rydyn ni'n parhau i ymrwymo i weithio gyda'n partneriaid i wella a gwarchod arfordir gwych Cymru, ac i gynnal y safonau uchaf ar gyfer y rhai sy'n gweithio, chwarae a byw yn ac o amgylch ein dyfroedd.\nData dŵr ymdrochi\nAr wefan Cyfoeth Naturiol Cymru


Mae’n bwriadu gwneud y newidiadau erbyn 4 Hydref yn unol â system newydd Llywodraeth y DU.\nNid oes penderfyniad wedi’i wneud eto ynglŷn â pheidio â defnyddio profion PCR ar gyfer teithwyr ond mae Llywodraeth Cymru wedi’i gwneud yn glir ei bod yn gwrthwynebu’r newid. Mae’n galw ar Lywodraeth y DU i wrthdroi ei phenderfyniad.\n“Rydyn ni wedi galw’n gyson am ddull gofalus o ymdrin â theithio rhyngwladol er mwyn atal ailgyflwyno coronafeirws i’r DU, yn enwedig amrywiolion newydd ac amrywiolion sy’n dod i’r amlwg, na fydd efallai’n ymateb i’r brechlynnau.\n“Mae’r penderfyniad i beidio â’i gwneud yn ofynnol i deithwyr sy’n dychwelyd wneud profion PCR ar ddiwrnod dau yn peri pryder. Mae’r prawf hwn, a dadansoddi dilyniant genom yr holl ganlyniadau positif, yn rhan allweddol o’n gwyliadwriaeth ar gyfer coronafeirws, gan hefyd ddiogelu ein ffiniau rhag y feirws.\n“Rydyn ni’n cydnabod yr heriau cyfathrebu a gorfodi a geir yn sgil gofynion profi gwahanol, ac rydyn ni’n parhau i archwilio’r dystiolaeth am drefn brofi i Gymru yn unig, ond y ffordd orau o ddiogelu iechyd y cyhoedd yw i Lywodraeth y DU ailgyflwyno profion ar gyfer y DU gyfan.”\nMae Llywodraeth Cymru hefyd yn ystyried i ba wledydd y bydd yn estyn y system adnabod tystysgrifau brechu yn ystod yr wythnosau nesaf.


Cerdded Er Lles Iechyd - Outdoor Cardiff\nCroeso i gynllun Cerdded Er Lles Iechyd Caerdydd.\nMae cerdded yn hawdd, am ddim ac yn agored i bawb bron iawn, waeth beth yw eu gallu corfforol neu gyflwr eu hiechyd.\nMae Cerdded Er Lles Iechyd yn gyfres o deithiau cerdded sy’n cael eu trefnu ledled y ddinas sydd wedi eu datblygu i fod yn agored i bobl sydd heb wneud fawr ddim ymarfer corff o’r blaen. Mae cyfres o deithiau tywys rheolaidd wedi eu datblygu gydag arweinwyr teithiau cerdded ac fe gynghorir cerddwyr i’w chymryd hi’n ara’ deg am ychydig wythnosau gan adeiladu at rywbeth ychydig yn fwy heriol pan fyddan nhw’n barod.\nMae manteision lu i gerdded ac mae cerdded mewn grŵp yn arwain at fanteision corfforol ond hefyd y cyfle i gael cyswllt cymdeithasol a chefnogaeth gan eraill.\nMae Cerdded Er Lles Iechyd yn gyfle i greu ffrindiau a mwynhau yr awyr iach tra’n gwella ffitrwydd neu aros yn heini. Mae’r teithiau i gyd yn deithiau cerdded byr, hawdd eu cyrraedd, fel rheol rhwng 1 a 3 milltir neu 30 i 90 munud o hyd. Mae’r teithiau ar agor i bawb. Mae rhai’n fwy addas na’i gilydd ar gyfer bygis a defnyddwyr cadair olwyn – cysylltwch â’n Cydlynydd i gael rhagor o gyngor.\nAr hyn o bryd mae yna 7 grŵp cerdded ar draws Caerdydd, o Riwbeina i Fae Caerdydd. Mae’r grwpiau yn amrywio yn eu maint ac mae pob grŵp wedi dewis nifer o lwybrau yn ofalus o fewn eu cymunedau sy’n addas ar gyfer teithiau cerdded iach. Mae pob taith rhwng 30 a 90 munud o hyd ac yn digwydd ar dirwedd resymol.\nMae’r grwpiau cerdded yng Nghaerdydd yn gyfeillgar a chroesawgar iawn ac yn anelu i roi profiadau cerdded cadarnhaol i bawb.\nDewch draw ychydig funudau cyn yr amser a hysbysebwyd. Wrth i chi gyrraedd bydd gofyn i chi lenwi ffurflen cyswllt brys a holiadur iechyd sydyn i roi gwybod i drefnwyr y daith am unrhyw gyflwr sydd gennych chi. Os ydych yn ansicr o’ch gallu i gymryd rhan ar daith gerdded, holwch eich meddyg teulu am gyngor cyn i chi fynychu. Dim ond ar gyfer eich taith gyntaf y mae gofyn i chi lenwi ffurflenni ac wedi hynny gallwch gerdded gydag unrhyw grŵp.\nOs oes unrhyw ymholiad gennych cysylltwch â chydlynydd Cerdded Er Lles Iechyd Caerdydd.\nY tu allan i Lyfrgell Rhiwbeina, Pen-y-Dre.\nY tu allan i Lyfrgell a Chanolfan Gymunedol Pen-y-lan, Parc y Rhath.\nY tu allan i Drem y Môr, Jim Driscoll Way, Grangetown.\nYn y Cyntedd yn Ysbyty Athrofaol Cymru, y tu allan i’r siop gemwaith.\nCyfarfod yn y Church Inn, Llanisien.\nCwrdd y tu cefn i Lyfrgell Cathays, yn y fynwent.\nEglwys St Saviours, Splott Road.\nDewiswch pwy i gysylltu â nhw:\nAwyr AgoredYsgol Farchogaeth Caerdydd


Mae Coleg y Gwyddorau Biofeddygol a Gwyddorau Bywyd yn gymuned academaidd fywiog, sy'n darparu ymchwil arloesol a chyfleusterau dysgu o safon uchel.\nCymerwn agwedd integredig ymhob agwedd o iechyd ac ymchwil biowyddonol. Rydym yn denu canlyniadau uchel eu parch yn rhyngwladol ar gyfer pob cam o'r broses ymchwil meddygol; o wyddoniaeth y labordy i ddulliau diwygio ymarfer meddygol a gofal iechyd. Dyma'r Coleg mwyaf yn y Brifysgol gyda'i 2000 o aelodau staff a 7000 o fyfyrwyr.\nMae'r Coleg yn uno saith Ysgol gyda'i gilydd sydd â chryn gryfder mewn ymchwil a dysgu, nid yn unig yng Nghymru ond yn y DU ac y fyd-eang.\nMae ein Hysgolion Academaidd yn cynnwys:\nEin bwriad yw creu canolfan o ragoriaeth academaidd a chlinigol sy'n arwain y byd, sy'n cael ei hadnabod am ei haddysg holistaidd sy'n canolbwyntio ar y myfyriwr. Rydym hefyd yn pwysleisio hyfforddiant arbenigol sy'n anelu at wella iechyd a lles cymdeithas. Ymgymerir â phob agwedd ar ymchwil iechyd a biowyddonol mewn modd integredig. Cyflawnir canlyniadau a berchir yn rhyngwladol ym mhob cam o'r broses ymchwil feddygol, o wyddoniaeth y labordy i wella ymarfer meddygol a gofal iechyd.\nFe wnaethon ni chwarae rhan flaenllaw yng nghanlyniadau Fframwaith Rhagoriaeth Ymchwil (REF) 2014. Mae Prifysgol Caerdydd yn ail yn y DU am ei hymchwil mewn seicoleg, seiciatreg a niwrowyddoniaeth -o ddarganfod bacteria newydd sy'n wrthiannol i wrthfiotigau; creu triniaethau newydd ar gyfer canserau leukaemia, y fron a'r brostad; i wella triniaeth dialysis. Rydym yn 8fed yn y DU am ein hymchwil mewn meddygaeth glinigol gyda 80% yn cael ei ystyried yn 'rhagorol' yn ei effaith o ran cyrhaeddiad ac arwyddocâd. Mae hyn yn wir hefyd am ein hymchwil yn y gwasanaethau iechyd a gofal cynradd. Diolch i ragoriaeth gyson ein hymchwil, rydym ymhlith y 4 gorau yn y DU (4ydd). Mae'r ymchwil hwn yn cwmpasu cyfraniadau o amrywiaeth o feysydd, yn cynnwys fferylliaeth, deintyddiaeth, gwyddorau iechyd, meddygaeth, optometreg a gwyddorau'r golwg.\nGwelir effaith ein gwaith mewn amrywiaeth o weithgareddau, o gyflwyno therapïau a diagnosteg newydd, arwain newid mewn ymarfer a safonau a sbarduno mentrau polisi cyhoeddus. Mae rhagoriaeth ymchwil yn arbennig o nodedig yn y Gwyddorau Biolegol. O ddeall sut mae niwronau'n tyfu a'r prosesau sylfaenol sy'n achosi datblygiad canser; i archwilio geneteg yr orangutan, eliffantod, pandaod a rhywogaethau eraill sydd mewn perygl.\nRydym wedi llunio pum thema ymchwil eang fydd yn arwain ein hymchwil ac yn hwyluso datblygiad ac integreiddiad ymchwil ar draws holl sbectrwm gweithgareddau'r Coleg sef; Canser, Imiwnoleg, Haint a Llid, y Meddwl, yr Ymennydd a Niwrowyddoniaeth, Iechyd y boblogaeth a Biosystemau. Bydd y themâu ymchwil hyn yn ein galluogi i ddatblygu màs critigol a chydlyniad mewn ardaloedd lle mae gan Brifysgol Caerdydd y potensial i arwain y byd ac i adnabod a datblygu synergedd ymchwil.


Arlwyo a Lletygarwch (Llawn Amser) - Coleg Gwent\nMae’n un o’r diwydiannau mwyaf yn y wlad, sy’n cynnwys bwytai, gwestai, caffis, bariau a llawer mwy – felly gall un o’n cyrsiau arlwyo a lletygarwch agor y drws at lond gwlad o gyfleoedd.\nWrth eich bodd yn coginio? Ydych chi’n greadigol? Hoffi gweithio gyda phobl? Gallai arlwyo fod y dewis perffaith i chi o ran gyrfa, p’un ai a ydych eisiau gweithio mewn bwyty lleol, datblygu bwydlenni ar gyfer cadwyni bwytai cenedlaethol neu baratoi bwyd tra’n teithio’r byd ar long fordeithio foethus. Byddwch yn dysgu’r holl sgiliau a safonau uchel fydd eu hangen arnoch ar y cwrs.\nO maître d’ i reolwr digwyddiadau, mae’r cyfleoedd yn ddiddiwedd yn y diwydiant cyffrous hwn – mae’n amgylchedd gweithio diddorol, cymdeithasol a boddhaus, a Coleg Gwent yw’r lle perffaith i ddechrau arni.\nEisoes wedi cychwyn ar eich gyrfa neu’n gwybod beth yr hoffech arbenigo ynddo? Mae ein cyrsiau rhan-amser yn rhoi sylw i feysydd megis crefft siwgr, coginio proffesiynol ac addurno teisennau, yn ogystal â phynciau perthnasol i’r diwydiant, megis Iechyd a Diogelwch a Hylendid Bwyd.\nAgored Cymru Astudiaethau Lletygarwch ac Arlwyo Lefel Mynediad\nCity & Guilds Diploma mewn Coginio Proffesiynol Uwch Lefel 3\nCity & Guilds Tystysgrif NVQ mewn Gwasanaethau Lletygarwch Lefel 1\nRwy’n mwynhau elfen ymarferol y cwrs, siarad gyda chwsmeriaid a’r broses sydd tu cefn i gynhyrchu’r bwyd. Yn ddiweddar, buom yn gweithio gyda #Chogyddion yng nghegin @CardiffMarriott.


Celfyddydau Span yn croesawu eu Cyfarwyddwr newydd! - Span Arts\nCelfyddydau Span yn croesawu eu Cyfarwyddwr newydd!\nMae’r staff a’r Bwrdd yn gyffrous iawn i groesawu Bethan Touhig Gamble fel Cyfarwyddwr newydd Celfyddydau Span!\nMae’n bleser gan Span gyhoeddi penodiad eu Cyfarwyddwr Newydd, Bethan Touhig Gamble. Gyda recriwtio Bethan mae Bwrdd yr Ymddiriedolwyr wedi gwneud y penderfyniad strategol i’r rôl ddod yn swydd llawn amser. Bydd y capasiti ychwanegol a’r persbectif newydd yn hollbwysig i gefnogi Span i gyrraedd eu gweledigaeth o’r Celfyddydau ar gyfer newid cymdeithasol yng Ngorllewin Cymru.\nDaeth Bethan ar draws Celfyddydau Span am y tro cyntaf pan oedden nhw’n partneru NoFit State i ddod â’r sioe deithiol fawr BIANCO i Orllewin Cymru am y tro cyntaf.\nGyda chefndir mewn adfywio cymunedol a chelfyddydau cymunedol, mae Bethan yn ymuno â Chelfyddydau Span ar ôl bron degawd fel Pennaeth Datblygu gyda NoFit State Circus. Ochr yn ochr â’i gwaith yno, mae Bethan wedi darlithio yng Ngholeg Brenhinol Cerdd a Drama Cymru, yn ogystal â gweithio fel ymgynghorydd codi arian gydag ystod eang o elusennau celfyddydol a gwirfoddol ledled Cymru.\n“Ar ran Bwrdd Cyfarwyddwyr Celfyddydau Span mae’n bleser gennyf groesawu Bethan Touhig-Gamble i swydd y Cyfarwyddwr. Ar ôl i Kathryn Lambert, ein cyfarwyddwr blaenorol, helpu i leoli Span fel sefydliad celfyddydau cymunedol arloesol, hyblyg a chreadigol, rydym yn sicr iawn yn ein barn mai Beth yw’r person cywir i arwain Span ymlaen a datblygu ymhellach ein cenhadaeth o’r Celfyddydau fel Newid Cymdeithasol. Mae sgiliau Beth wrth godi arian, adfywio cymunedol a datblygu busnes, ei gwybodaeth fanwl am sector y celfyddydau yng Nghymru a’r blynyddoedd lawer y mae wedi’u treulio fel rhan o Dîm Gweithredol NoFit State yng Nghaerdydd, yn ei rhoi mewn sefyllfa ardderchog i ymestyn a thyfu ein gwaith gan sicrhau mynediad at brofiadau celfyddydol o ansawdd uchel a’u cyd-greu ar gyfer cymunedau ac unigolion gorllewin Cymru.\nBydd Beth a gweddill ein tîm bach o staff yn allweddol i gyflawni ein nodau o leihau ynysiad, unigrwydd ac amddifadedd, a chynyddu iechyd a lles pobl Sir Benfro a thu hwnt.”\n“Rwy’n teimlo’n gyffrous i fod yn ymuno â Chelfyddydau Span ar yr adeg dyngedfennol hon. Mae eu hymrwymiad i’w gwirfoddolwyr ac artistiaid lleol, a’u cenhadaeth i ddemocrateiddio’r celfyddydau ar gyfer eu cymuned wledig yn fy ysbrydoli. Byddaf yn gweithio gyda’n partneriaid, ein cyllidwyr, a’n cefnogwyr i helpu Celfyddydau Span i gyflawni newid gwirioneddol effeithiol ar gyfer pobl Gorllewin Cymru”.\nBethan Touhig Gamble\nGallwch gysylltu â Bethan trwy ebost ar director@span-arts.org.uk


TGAU, Lefel-A a Bagloriaeth Cymru - Parc Cenedlaethol Arfordir Penfro TGAU, Lefel-A a Bagloriaeth Cymru - Parc Cenedlaethol Arfordir Penfro\nAdref / I ysgolion ac addysgwyr / TGAU, Lefel-A a Bagloriaeth Cymru\nGellir darparu Gwaith Maes Daearyddiaeth TGAU mewn safleoedd addas ar draws Parc Cenedlaethol Arfordir Penfro\nAr hyn o bryd rydym yn arwain myfyrwyr Blwyddyn 10 ac 11 drwy ymholiadau gwaith maes mewn amgylcheddau basn afonydd ac arfordiroedd, ac yn canolbwyntio ar y cysyniad o gylchoedd a llifoedd.\nEr mwyn cysylltu â manyleb Gwaith Maes TGAU Daearyddiaeth CBAC, rydym yn paratoi lleoliadau a theithiau addas.\nLleoliadau gwaith maes\nGweithgareddau gwaith maes\nCylchoedd a llifoedd\nMesur sianel afonydd a llif dŵr\nProffiliau traethau a samplu gwaddodion\nCanolfan Ymwelwyr Oriel y Parc\nArolwg ansawdd amgylcheddol\nSystem Gwybodaeth Ddaearyddol\nRhaglen Safon Uwch (Lefel-A)\nCynigir rhaglenni sy’n ategu dysgu mewn Daearyddiaeth a Bioleg, a gellir eu darparu mewn safleoedd addas ar draws y Parc Cenedlaethol.\nMae Bagloriaeth Cymru’n gymhwyster i fyfyrwyr yng Nghymru rhwng 14 i 19 mlwydd oed.\nMae’n cyfuno sgiliau datblygiad personol gyda chymwysterau sy’n bodoli eisoes i ffurfio un dyfarniad ehangach sy’n cael ei werthfawrogi gan gyflogwyr a phrifysgolion.\nCeir profiadau ehangach na’r rhaglenni dysgu traddodiadol ym Magloriaeth Cymru. Am ragor o wybodaeth ewch i wefan CBAC.\nCliciwch y dolenni isod i lawrlwytho adnoddau sy’n ymwneud â Bagloriaeth Cymru:\nBagloriaeth Cymru (Cyfnod Allweddol 4 Cenedlaethol/Sylfaen)\nHer Menter a Chyflogadwyedd (Cynnyrch/Gwasanaeth).\nBagloriaeth Cymru (Uwch)\nHer y Gymuned (Cymdeithasol/Lles).\nGwybodaeth i ysgolion ac addysgwyr


Newyddion - Rhybudd coch am eira\nRhybudd coch am eira\nDiweddarwyd 20:27 Cymorth\tNid ar chwarae bach mae'r Swyddfa Dywydd yn cyhoeddi rhybudd coch am eira.\nOnd dyna sydd ganddon ni ar gyfer rhannau helaeth o'r de ddydd Gwener.\nMae disgwyl eira i'r rhan fwya' o Gymru. Yn ogystal â'r eira, mae hefyd disgwyl gwyntoedd cryfion o'r de orllewin ac mi alla hynny achosi lluwchfeydd. Y rhybudd felly ydi i bobl beidio â theithio ddydd Gwener oni bai bod wir raid iddyn nhw. Adroddiad Jennifer Jones.


Ynglŷn â GRACE - Grace Machinery CO., LTD\nPeiriannau Grace CO., LTD\nMae GRACE yn seiliedig ar Jiangsu China, ac mae'n cadw golwg ar ddatblygiad y byd i gyd. Yn canolbwyntio ar faes gweithgynhyrchu offer allwthio plastig ac ailgylchu, mae GRACE yn gyflenwr offer sy'n integreiddio dylunio, Ymchwil a Datblygu, cynhyrchu, gwerthu a gwasanaeth.\nGwledydd a Rhanbarthau Yswiriant Busnes\nRydym wedi darparu ystod eang o gynhyrchion a gwasanaethau i'n cwsmeriaid o fwy na 106 o wledydd a rhanbarthau. Rydym bob amser yn parhau i wella ein cynnyrch gyda'n gilydd gan y wyddoniaeth, technoleg a'r "Elfen Ddynol". Ein gweledigaeth yw bod yn brif gyflenwr offer plastig yn y byd, yn seiliedig ar ysbryd yr egwyddor hon, rydym nid yn unig yn cael ein gorau i ateb galw'r farchnad, ond hefyd yn parhau i gryfhau ein cystadleurwydd. trwy gysylltiadau cwsmeriaid yn ddi-dor, gyda blynyddoedd o brofiad mewn technoleg, galluoedd Ymchwil a Datblygu, proses weithgynhyrchu a thechnoleg mowld i ddiwallu anghenion amrywiol cwsmeriaid. Rydym yn falch bod ein cynnyrch, trwy gydweithrediad cwsmeriaid, yn cadw arloesedd yn gyflym ar gyflymder gofynion amrywiol.\nMae gan fynd ar drywydd cynhyrchion proffesiynol ddigonedd o brofiad diwydiant i wasanaethu cwsmeriaid at y diben, wrth ddylunio a gweithgynhyrchu cynhyrchion wedi adlewyrchu addasrwydd galw cwsmeriaid a'r farchnad.


Diwrnod Defnyddio’r Rhyngrwyd yn fwy Diogel 201\nAr 06 Chwefror 2018 bu’r Deyrnas Unedig a gwledydd ar draws y byd yn dathlu Diwrnod Defnyddio’r Rhyngrwyd yn fwy Diogel 2018. Nod y digwyddiad oedd ysbrydoli sgwrs genedlaethol ynghylch defnyddio technoleg yn gyfrifol, yn barchus, yn feirniadol ac yn greadigol. Bu Canolfan Rhyngrwyd Mwy Diogel y Deyrnas Unedig yn cydlynu’r gweithgareddau yn y Deyrnas Unedig ac yn lansio adroddiad ar rôl technoleg ym mherthnasoedd pobl ifanc.\nFel rhan o’r Adroddiad Cyfeillgarwch Digidol cynhaliwyd arolwg o 2000 o bobl ifanc 8-17 oed ar draws y Deyrnas Unedig. Datgelodd yr adroddiad fod pobl ifanc yn defnyddio amrywiaeth o lwyfannau’n ddyddiol, ac mai Youtube, WhatsApp a Snapchat yw’r tri ar y brig.\nDywedodd 83% o bobl ifanc eu bod wedi profi pobl yn bod yn garedig wrthyn nhw ar-lein yn ystod y flwyddyn ddiwethaf, ond dywedodd 49% hefyd fod rhywun wedi bod yn gas wrthyn nhw yn ystod y flwyddyn ddiwethaf.\nGallwch chi ddarllen mwy am Ganolfan Rhyngrwyd Mwy Diogel y Deyrnas Unedig a’r Adroddiad Cyfeillgarwch Digidol ar eu safle, yma.\nNododd y Gweinidog dros Blant a Gofal Cymdeithasol, Huw Irranca-Davies AC, Ddiwrnod Defnyddio’r Rhyngrwyd yn Fwy Diogel trwy ofyn i rieni yng Nghymru ymwneud yn fwy â gweithgareddau ar-lein eu plant.\nDaeth y rhybudd hwn ar ôl i Arolwg Cenedlaethol Cymru, a gyhoeddwyd yn 2017, ddweud, er bod 95% o blant 7-15 oed yng Nghymru yn defnyddio’r rhyngrwyd gartref, mai 56% yn unig o aelwydydd oedd yn defnyddio hidlwyr rheolaeth rhieni ar eu cysylltiadau rhyngrwyd. Gallwch ddarllen mwy am hyn ar safle Llywodraeth Cymru.\nCefnogodd Plant yng Nghymru Ddiwrnod Defnyddio’r Rhyngrwyd yn fwy Diogel trwy ymuno â’r sgwrs ar-lein. Fe wnaethon ni drydar am gyfarfod ein grŵp trawsbleidiol ar y cyd fis Hydref diwethaf. Daeth y Grŵp Trawsbleidiol ar Blant a Phobl Ifanc a’r Grŵp Trawsbleidiol ar Atal Ecsbloetio Plant yn Rhywiol at ei gilydd i drafod diogelwch ar-lein.\nRoedd pobl ifanc o Gyngor Ieuenctid Caerdydd yn bresennol i roi eu barn ar ddiogelwch ar-lein, a hwyluswyd hynny gan staff o’n menter cyfranogiad, Cymru Ifanc. Fe ddywedson nhw ei bod hi’n hanfodol gwrando ar brofiadau pobl ifanc ar-lein, ac y dylai rhieni a llunwyr penderfyniadau siarad â nhw a gweithio gyda nhw i sicrhau bod mynd ar-lein yn ddiogel.\nMae gan Ganolfan Rhyngrwyd Mwy Diogel y Deyrnas Unedig adnoddau cyngor a chymorth ar-lein ar gyfer rhieni, gweithwyr proffesiynol a phlant a phobl ifanc sydd am fod yn fwy diogel ar-lein, gan gynnwys ffyrdd i rieni ddechrau sgwrs. Gallwch weld beth sydd ar gael yma.


BBC Cymru - Dysgu - Ffrangeg: Les Choix - Pennod 3 - Bande Dessinée Rydym yn defnyddio cwcis i sichrau ein bod yn rhoi’r profiad gorau posibl i chi ar ein gwefan. Rydym hefyd yn defnyddio cwcis i sichrau ein bod yn dangos hysbysebion sy’n berthnasol i chi. Os hoffech chi barhau heb newid eich gosodiadau, byddwn yn cymryd eich bod yn hapus i dderbyn pob cwci. Fodd bynnag, gallwch newid eich gosodiadau cwci unrhywbryd. Parhau Dysgwch mwy ]]> British Broadcasting CorporationHome Linciau mynediad Neidio i'r cynnwys Neidio i system lywio bbc.co.uk Neidio i chwilio drwy bbc.co.uk Cymorth Hygyrchedd Mae’r dudalen yma wedi cael ei harchifo ac nid yw’n cael ei diweddaru bellach.\nSale voleur: Bande Dessinée Dydy pethau ddim yn edrych yn dda i Alex. Sut y bydd e'n egluro'r trafferth mae e ynddo i'w dadcu?


Lwfans Ceisio Gwaith : Directgov - Arian, treth a budd-daliadau\nYn gyflogedig neu'n chwilio am waith\nLwfans Ceisio Gwaith yw'r prif fudd-dal i bobl mewn oedran gwaith sy’n ddi-waith neu sy’n gweithio llai nag 16 awr yr wythnos ar gyfartaledd. Os ydych yn gymwys, caiff ei dalu tra byddwch yn chwilio am waith. Dewch o hyd i fwy o wybodaeth, gan cynnwys sut i wneud cais ar-lein.\nPwy all gael Lwfans Ceisio Gwaith?\nI gael Lwfans Ceisio Gwaith, mae’n rhaid i chi:\nfod ar gael am waith, yn gallu gweithio ac wrthi’n chwilio am waith\nyn 18 oed neu’n hŷn ac o dan oedran Pensiwn y Wladwriaeth\nyn gweithio llai nag 16 awr yr wythnos ar gyfartaledd, yn dibynnol ar swm eich cyflog\nyn byw ym Mhrydain Fawr\nFel arfer, ni thelir Lwfans Ceisio Gwaith i bobl rhwng 16 a 17 oed, ac eithrio achosion arbennig.\nOs ydych yn ŵr sydd wedi cyrraedd yr oedran cymhwyso ar gyfer Credyd Pensiwn, efallai y byddwch yn gallu gwneud cais am Gredyd Pensiwn. Cysylltwch â’r Ganolfan Byd Gwaith am gyngor. Mae’r isafswm oedran y gallwch gael Credyd Pensiwn yn codi i 65 ochr yn ochr â chodi oedran Pensiwn y Wladwriaeth i ferched.\nMae'r llywodraeth wedi cyhoeddi cynigion i godi oedran Pensiwn y Wladwriaeth. O dan y cynigion newydd, bydd oedran Pensiwn y Wladwriaeth i ferched yn codi yn gynt i 65 rhwng mis Ebrill 2016 a mis Tachwedd 2018. Rhwng mis Rhagfyr 2018 a mis Ebrill 2020, bydd oedran Pensiwn y Wladwriaeth i ddynion a merched yn codi o 65 i 66.\nBydd newidiadau i oedran Pensiwn y Wladwriaeth yn debygol o effeithio ar yr oedran cymhwyso Credyd Pensiwn.\nDod o hyd i’ch swyddfa Canolfan Byd Gwaith leol Opens new window\nBudd-daliadau i bobl ifanc (adran pobl ifanc)\nDownload Lawrlwythwch 'Lwfans Ceisio Gwaith a hyblygrwydd i rieni unigol' (PDF, 44K) (PDF, 44K)\nMae dau fath o Lwfans Ceisio Gwaith, 'Lwfans Ceisio Gwaith yn seiliedig ar gyfraniadau’ a 'Lwfans Ceisio Gwaith yn seiliedig ar incwm'.\nGallech fod yn gymwys i wneud cais am Lwfans Ceisio Gwaith yn seiliedig ar gyfraniadau os ydych wedi talu digon o gyfraniadau Yswiriant Gwladol. Gall y Ganolfan Byd Gwaith dalu hwn am hyd at 182 diwrnod. Yn gyffredinol, ni fydd cyfraniadau hunangyflogedig yn eich helpu i fod yn gymwys am Lwfans Ceisio Gwaith yn seiliedig ar gyfraniadau.\nMae hwn yn seiliedig ar eich incwm a'ch cynilion. Gallech gael hwn os nad ydych wedi talu digon o gyfraniadau Yswiriant Gwladol (neu os ydych wedi talu cyfraniadau yn unig ar gyfer hunangyflogaeth) ac rydych ar incwm isel.\nDarllenwch ‘Yswiriant Gwladol’ i gael rhagor o wybodaeth am gyfraniadau Yswiriant Gwladol.\nYswiriant Gwladol – y sylfaenol\nGwneud cais am Lwfans Ceirsio Gwaith ar-lein\nFfoniwch y Ganolfan Byd Gwaith ar 0800 012 1888\nMae llinell Saesneg ar gael ar 0800 055 6688, a ffôn testun ar 0800 023 4888 os ydych yn ei chael hi’n anodd siarad neu glywed yn glir.\nMae’r llinellau ar agor o ddydd Llun i ddydd Gwener rhwng 8.00 am a 6.00 pm.\nTaliadau Lwfans Ceisio Gwaith\nYn y rhan fwyaf o achosion, ni chewch unrhyw arian ar gyfer tri diwrnod cyntaf eich cais. Gelwir y rhain yn 'ddiwrnodau aros'.\nCaiff Lwfans Ceisio Gwaith ei dalu ar ddiwedd bob pythefnos. Caiff pob budd-dal, pensiwn a lwfans ei dalu i mewn i gyfrif. Dyma’r ffordd fwyaf diogel, cyfleus ac effeithlon o gael ei dalu.\nSut y telir budd-daliadau a phensiynau\nOs ydych yn cael pensiwn galwedigaethol neu bersonol, gall effeithio ar faint o fudd-dal a gewch. Dewch o hyd i fwy o wybodaeth am sut y bydd pensiwn galwedigaethol neu bersonol yn effeithio ar Lwfans Ceisio Gwaith drwy ddefnyddio’r gwasanaeth cynghorydd budd-daliadau.\nCynghorydd budd-daliadau Opens new window\nY cyfraddau wythnosol uchaf yw:\n16 - 24 oed £53.45\n25 oed neu'n hŷn £67.50\nMath o berson\nPobl ifanc sengl 16 – 24 oed £53.45\nPobl ifanc sengl 25 oed neu’n hŷn £67.50\nCyplau a phartneriaethau sifil (a'r ddau'n 18 oed neu'n hŷn) £105.95\nRhieni sengl (o dan 18 oed) £53.45\nRhieni sengl (sy'n 18 oed neu’n hŷn) £67.50\nAr gyfer Lwfans Ceisio Gwaith yn seiliedig ar incwm, gallai’r swm fod yn llai ar ôl ystyried eich incwm cartref, eich pensiwn ac unrhyw gynilion o £6,000 neu fwy yn cael eu hystyried.\nMynychu’r Ganolfan Gwaith\nPan fyddwch yn hawlio Lwfans Ceisio Gwaith, bydd angen i chi fynychu cyfweliad yn y Ganolfan Gwaith. Bydd ymgynghorydd yn eich helpu i lunio 'cytundeb ceisio gwaith'. Bydd yn gosod y camau y byddwch yn cytuno i’w cymryd i ddod o hyd i waith.\nEr mwyn parhau i gael budd-dal, bydd rhaid i chi fynychu adolygiadau chwiliad gwaith yn rheolaidd, fel arfer bob pythefnos. Mae adolygiad hirach os ydych wedi bod yn cael budd-dal am 13 wythnos.\nAm fwy o wybodaeth am y cymorth y gallwch ei gael i ddod o hyd i waith, ewch i:\nBudd-daliadau a chymorth wrth chwilio am waith\nOs credwch fod y penderfyniad yn anghywir\nOs bydd y Ganolfan Byd Gwaith yn penderfynu na allwch gael Lwfans Ceisio Gwaith ac rydych yn meddwl bod y penderfyniad yn anghywir, gallwch apelio.\nMae'n rhaid i chi roi gwybod i’r Ganolfan Byd Gwaith cyn gynted â phosibl am unrhyw newidiadau yn eich amgylchiadau, gan y gallai hyn effeithio ar eich budd-dal.\nNewidiadau sy’n effeithio ar eich budd-dal\nGrantiau Gofal Cymunedol - cymorth wrth dderbyn Lwfans Ceisio Gwaith\nCymorth gyda’ch taliadau llog morgais\nChwilio am waith (adran cyflogaeth)\nCynhaliaeth plant (adran rieni)\nBudd-daliadau a chymorth wrth fynd yn ôl i weithio\nBudd-daliadau a chymorth i rieni sy'n dychwelyd i'r gwaith\nGrantiau Gofal Cymunedol\nEwch ati i loywi eich sgiliau, dewch o hyd i gwrs Opens new window


Hafan > Pynciau > Addysg a sgiliau > Ysgolion > Cwricwlwm ac asesu > Datblygu meddwl ac asesu ar gyfer dysgu: rhaglen ddatblygu Datblygu meddwl ac asesu ar gyfer dysgu: rhaglen ddatblygu\nMae gofyn bod gennych y feddalwedd gywir i weld gwybodaeth benodol ar y wefan hon. Mae'r dudalen hon yn cynnig cysylltiadau i raglenni gweld a darllen sydd ar gael am ddim.\tYn 2005, fe drefnon ni raglen i gynorthwyo ysgolion gyda'r gwaith o Ddatblygu Meddwl ac Asesu ar gyfer Dysgu.\tYn 2005 fe wnaeth APADGOS sefydlu ac ariannu rhaglen ar gyfer datblygu meddwl ac asesu ar gyfer dysgu gan gydweithio mewn partneriaeth â chlystyrau o ysgolion ac ymgynghorwyr yr Awdurdodau lleol. Canolbwyntiodd y rhaglen ar ddatblygu, gweithredu a lledaenu arferion da wrth addysgu strategaethau datblygu meddwl ac asesu ar gyfer dysgu.\nPrif nodau’r rhaglen oedd:\ncynyddu amlder y gwersi creadigol.\nDewiswyd naw AALl ynghyd â grŵp o ysgolion arbennig i gymryd rhan yn y rhaglen. Dros gyfnod o dair blynedd, buom yn cydweithio ag ymgynghorwyr yr AALlau ac athrawon mewn ysgolion i ddewis strategaethau addas i’w defnyddio mewn ysgolion penodol, ac i fonitro a gwerthuso cynnydd.\nCafodd y rhaglen ei gwerthuso yn annibynnol gan asiantaeth allanol. Mae adroddiad llawn o’r gwerthusiad i’w weld isod.\nYn Ionawr 2009, estynnodd APADGOS y rhaglen i bob rhan o Gymru trwy wahodd pob awdurdod lleol i geisio am grant arian cyfatebol.\nGofynnwyd i bob awdurdod lleol enwebu 50 o athrawon arweiniol a chydweithio mewn partneriaeth ag APADGOS i hyfforddi a mentora’r rhain yn y flwyddyn gyntaf. Cynigiwyd y grant dros gyfnod o dair blynedd gan roi cyfanswm o 150 o athrawon arweiniol ym mhob awdurdod lleol.\nMae’r cynllun estynedig yn seiliedig ar y dull partneriaeth tair lefel a ddefnyddiwyd yn y cynllun peilot. Mae athrawon arweiniol o’r awdurdodau lleol yn cael eu hyfforddi gan ymgynghorwyr yr awdurdod a’u mentora gan swyddogion APADGOS.\nOs hoffech dderbyn mwy o wybodaeth am y gwaith hwn, anfonwch e-bost at Asesu@cymru.gsi.gov.uk\nPoster datblygu meddwl ac asesu ar gyfer dysgu [.pdf 2.96 MB]\nRhaglen datblygu meddwl ac asesu ar gyfer dysgu: Taflen [.pdf 891 KB]\nAdroddiad gwerthuso Maint Ffeil: (.pdf 629 KB)\nSut i ddatblygu meddwl ac asesu ar gyfer dysgu yn yr ystafell ddosbarth [.pdf 1.74 MB]\nPam ddatblygu meddwl ac asesu ar gyfer dysgu yn yr ystafell ddosbarth (fersiwn Gymraeg)


Gêm Winx astudio bysellfwrdd Ar-lein. Chwarae am ddim\nGêm Winx astudio bysellfwrdd\nWedi chwarae: 96264\nChwaraewch y gêm Winx astudio bysellfwrdd Ar-lein:\nGêm Disgrifiad Winx astudio bysellfwrdd\nYn y gêm hon byddwch yn cael y cyfle i ddysgu y bysellfwrdd. Gyda hyn gêm eich plentyn i feistroli y bysellfwrdd Saesneg yn gyflym. Hanfod y gêm yw i wasgu allweddi. y byddwch yn dangos ar y sgrin. Rheoli y gêm Winx edrych ar y bysellfwrdd mewn gwirionedd y bysellfwrdd ei hun. . Chwaraewch y gêm Winx astudio bysellfwrdd ar-lein.\nNodweddion technegol y gêm Winx astudio bysellfwrdd\nGêm Winx astudio bysellfwrdd Ychwanegodd: 29.08.2011\nMae'r gêm yn cael ei chwarae: 96264 amser\nGêm Rating: 4.25 allan 5 (1144 amcangyfrifon)\nGemau fel y gêm Winx astudio bysellfwrdd\nFairy Prys Jones\nFor A Walk Gyda Ei Lover\nLawrlwytho gêm Winx astudio bysellfwrdd\nEmbed y gêm Winx astudio bysellfwrdd ar eich gwefan:\nI fewnosod y gêm Winx astudio bysellfwrdd ar eich gwefan, copïwch y cod a gludo yn y cod html ar eich safle. Hefyd, os ydych yn hoffi y gêm Winx astudio bysellfwrdd, copi ac anfon y ddolen i ffrind neu eich ffrindiau, yn rhannu'r gêm gyda'r byd!\nGyda'r gêm Winx astudio bysellfwrdd, hefyd yn chwarae yn y gêm:


Tsieina Malaysia - Gwasanaeth a Phrofi SIRIM |MCM\n▍ Tystysgrif SIRIM\nEr mwyn diogelwch person ac eiddo, mae llywodraeth Malaysia yn sefydlu cynllun ardystio cynnyrch ac yn cadw gwyliadwriaeth ar offer electronig, gwybodaeth ac amlgyfrwng a deunyddiau adeiladu.Dim ond ar ôl cael tystysgrif ardystio cynnyrch a labelu y gellir allforio cynhyrchion rheoledig i Malaysia.\nSIRIM QAS, is-gwmni sy'n eiddo llwyr i Sefydliad Safonau Diwydiant Malaysia, yw'r unig uned ardystio ddynodedig o asiantaethau rheoleiddio cenedlaethol Malaysia (KDPNHEP, SKMM, ac ati).\nMae'r ardystiad batri eilaidd wedi'i ddynodi gan KDPNHEP (Gweinyddiaeth Masnach Ddomestig a Materion Defnyddwyr Malaysia) fel yr unig awdurdod ardystio.Ar hyn o bryd, gall gweithgynhyrchwyr, mewnforwyr a masnachwyr wneud cais am ardystiad i SIRIM QAS a gwneud cais am brofi ac ardystio batris eilaidd o dan y modd ardystio trwyddedig.\n▍ Tystysgrif SIRIM - Batri Eilaidd\nAr hyn o bryd mae batri eilaidd yn destun ardystiad gwirfoddol ond mae'n mynd i fod o fewn cwmpas ardystiad gorfodol yn fuan.Mae'r union ddyddiad gorfodol yn amodol ar amser cyhoeddi swyddogol Malaysia.Mae SIRIM QAS eisoes wedi dechrau derbyn ceisiadau ardystio.\nArdystio batri eilaidd Safon: MS IEC 62133: 2017 neu IEC 62133: 2012\n●Sefydlu sianel cyfnewid technegol a chyfnewid gwybodaeth dda gyda SIRIM QAS a neilltuodd arbenigwr i ymdrin â phrosiectau ac ymholiadau MCM yn unig ac i rannu'r union wybodaeth ddiweddaraf am y maes hwn.\n● Mae SIRIM QAS yn cydnabod data profi MCM fel y gellir profi samplau yn MCM yn hytrach na'u danfon i Malaysia.\n● Darparu gwasanaeth un-stop ar gyfer ardystiad Malaysia o fatris, addaswyr a ffonau symudol.\nPâr o: Fietnam- MIC\nNesaf: Beth yw ardystiad AIS yn India?A yw ardystiad AIS yn orfodol?


Cerbyd Hacni (Tacsi) | Cyngor Bwrdeistref Sirol Rhondda Cynon Taf\nHafan>Busnesau>Trwyddedau a thrwyddedau>Trwydded tacsis\nYr enw cyffredin ar gerbyd hacni yw ‘tacsi’.\nMae angen y drwydded yma ar gyfer unrhyw gerbyd llogi â gyrrwr, sydd ag wyth neu lai o seddi ar gyfer teithwyr, a fydd yn cael ei fflagio ar y stryd neu'i logi wrth safle tacsis. Pan fydd trwydded wedi'i roi, bydd y cerbyd dan sylw yn dacsi drwy'r amser nes bydd y drwydded yn dod i ben. Mae gan y cerbydau hyn arwydd ar eu to ac mae rhaid iddyn nhw arddangos plât melyn ar y tu cefn, plât llai ar y tu mewn, a sticeri drws melyn crwn ar y ddau ddrws blaen. Bydd decalau ar ddrŵs a phlatiau'r car yn nodi rhif trwydded Cerbyd Hacni.\nMae rhaid i yrwyr cerbydau hacni gael eu trwyddedu gan Awdurdod Trwyddedu Rhondda Cynon Taf. Mae rhaid iddyn nhw hefyd wisgo bathodyn adnabod, wedi'i roi gan yr Awdurdod Trwyddedu, sy'n cynnwys llun y gyrrwr.\nOedran isaf y cerbyd\nOedran uchaf y cerbyd\nCerbydau sy'n addas ar gyfer cadeiriau olwyn (gan gynnwys cerbydau wedi'u hadeiladu'n bwrpasol neu gerbydau wedi'u haddasu ag ôl-lifft neu heb ôl-lifft)\nCerbyd hacni / Cerbyd hurio preifat\nLlai na 5 oed (o'r dyddiad cofrestru cyntaf)\n10 oed (ar yr amod bod pob trwydded ddilynol yn dod i rym ar unwaith pan ddaw'r drwydded flaenorol i ben)\nCerbydau sydd ddim yn addas ar gyfer cadeiriau olwyn\nLlai na 3 oed (o'r dyddiad cofrestru cyntaf)\nCyn prynu cerbyd neu gyflwyno cerbyd i'r Awdurdod Trwyddedu, dylai deiliaid trwydded, neu ddarpar ddeiliaid trwydded, ystyried y Safonau Technegol ar gyfer Cerbydau a ddaeth i rym ar 1 Medi 2014. Mae'r ddogfen berthnasol i'w gweld isod.\nMae rhaid i gerbydau hacni (tacsis) fod yn ddu eu lliw. Mae rhaid i gerbydau hurio preifat fod yn wyn eu lliw.\nCyn trwyddedu cerbyd, mae rhaid iddo basio prawf/archwiliad yng nghanolfan brofi'r Awdurdod a chael Tystysgrif Brawf MOT (lle bo'n briodol) i sicrhau ei ddiogelwch. Mae rhaid bod y cerbyd hefyd wedi'i yswirio'n addas ac yn ddigonol ar gyfer cludo teithwyr a nwyddau am dâl neu wobr, er mwyn sicrhau safonau uchel o ran diogelwch.\nCyn i chi brynu cerbyd, mae modd i chi gael cyngor gan Swyddogion Trwyddedu ynglŷn â pha gerbydau sy'n debygol o gael eu derbyn i'r cerbydau trwyddedig.\nI wneud cais am drwydded cerbyd hacni neu gerbyd hurio preifat, bydd angen llenwi'r ffurflen gais, yna drefnu apwyntiad i ymweld â'n swyddfeydd. Bydd angen i chi ddod â'r cerbyd hwnnw gyda chi, ynghyd â'r dogfennau canlynol:\nY ffurflen gais wedi'i llenwi (pdf)\nDogfen lòg/cofrestru y cerbyd (dogfen V5).\nTystysgrif yswiriant gyfredol neu nodyn yswiriant cyfredol o ran defnyddio'r cerbyd ar gyfer “hurio cyhoeddus a/neu breifat” gennych chi a/neu gan eich gyrwyr.\nTystysgrif Brawf MOT (os yw'n berthnasol).\nY ffi ofynnol\nTariff sy'n berthnasol i Gerbydau Hacni - mae rhaid arddangos rhestr brisiau o fewn y Cerbyd Hacni.\n1–4 o deithwyr\n5–8 o deithwyr\n£3.60 (hyd at 1 filltir) – 10c am bob 1/16 milltir\nPrisiau'n berthnasol yn ystod yr oriau 7am–7pm\n£3.90 (hyd at 1 filltir) – 10c am bob 1/18 milltir\nPrisiau'n berthnasol yn ystod yr oriau 7pm–7am\n£4.50 (hyd at 1 filltir) – 10c am bob 1/18 milltir\n£4.90 (hyd at 1 filltir) – 20c am bob 1/10 milltir\nAmgylchiadau codi tâl ychwanegol\nTariff sy'n berthnasol / yn daladwy ar gyfer 1–4 o deithwyr\nTariff sy'n berthnasol / yn daladwy ar gyfer 5–8 o deithwyr\nDydd Nadolig / Dydd Calan\nDwbl tariff 1 (Tariff 5)\nDwbl tariff 3 (Tariff 6)\nDydd Sul, Gwyliau Banc, ac o hanner dydd Noswyl Nadolig a Nos Galan\n£13.00 yr awr\nCais am Drwydded Cerbyd Hacni320 Kb\nHysbysiad o Drosglwyddo Trwydded Cerbyd126 Kb\nTAXI FEES 2021.22 Welsh24 Kb\nFfoedd Tacsi 2019 - 2020


Sgwrsio Merredin. Sgwrsio am ddim gyda dieithryn ar hap yn syth o Merredin.\nCroeso i Chatroulette MerredinCyswllt i berson aleatory unrhyw le yn y byd. Gyda Chatroulette Merredin gallwch ddewis rhwng yr opsiynau canlynol:- Sgwrs am ddim gyda phob math o bobl o Merredin. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Merredin:


Gardd newid hinsawdd ar gyfer y dyfodol | Caerphilly Miner's\nYdych chi eisiau ymuno â ni i BLANNU ar gyfer y DYFODOL?\nRydym yn adeiladu gardd newid hinsawdd ar gyfer y dyfodol, gyda phwll, ardal i fyfyrio, gwelyau uchel, dôl blodau gwyllt, compostio a chynaeafu dŵr. Bydd gyda ni hefyd brosiectau plannu a thyfu ar gyfer plant – trwy gydol y flwyddyn.\nMae pawb yn gwybod bod garddio yn dda i’n hiechyd meddyliol, corfforol ac emosiynol; mae hefyd yn ffordd dda o ddod i adnabod pobl yng nghymuned Caerffili ac i wneud rhywbeth pendant dros yr amgylchedd a chefnogi tyfu bwyd yn lleol.\nMae'r prosiect uchelgeisiol hwn ar y gweill ac mae arnom angen gwirfoddolwyr a phlanhigion yn ystod y misoedd nesaf i ffurfio’r adnodd cymunedol gwych yma.\nOs hoffech fod yn rhan o’r prosiect, rydym yn chwilio am arddwyr, profiadol a newydd, yn ogystal â deunyddiau garddio. Allwch chi helpu gydag unrhyw rai o’r canlynol:\nCyfrannu hadau llysiau neu eginblanhigion i'w plannu yn ein gwelyau uchel\nRhoi amser i helpu gyda gweithgareddau garddio, y pwll dŵr, compostio a photiau plannu unwaith y bydd y cyfyngiadau'n cael eu codi\nCefnogi ein prosiect garddio i blant ar fore Sadwrn. Mae angen nifer dda o wirfoddolwyr arnom gyda sgiliau garddio, gwaith coed, crefftau a gweithio gyda phlant oedran ysgol gynradd ar gyfer y prosiect hwn.\nHelpwch ni i greu gardd lewyrchus, gynaliadwy ar gyfer pobl a byd natur, yn gweddnewid y tir anial o amgylch Canolfan y Glowyr yn ofod ar gyfer tyfu, dysgu a dod at ein gilydd.\nEwch i'n ar-lein Gardd Digidol.\nCysylltwch â secretary@caerphillyminerscentre.org.uk os gallwch helpu mewn unrhyw ffordd.


Brethyn fel ffilm taflen ôl Diapers oedolion i fenywod PP neu ffatri tâp hud a gwneuthurwr Tsieina-cyfanwerthu cynnyrch-ITEND\nbrethyn fel ffilm taflen ôl diapers oedolion i fenywod PP neu hud mae tâp ein gwasanaeth: 1 * OEM / rheolwr gwasanaeth a chymorth; 2 * sampl am ddim; 3 * di deunydd hyrwyddo yn gymysg gyda'r cynhwysydd; 4 * cynnal a chadw cleientiaid un i un; 5 * ymateb cyflym o fewn 24 awr; 6 * mynychu arddangosfeydd rhyngwladol i gwrdd â...\nbrethyn fel ffilm yn ôl diapers oedolion taflen ar gyfer menywod PP neu dâp hud\nBrethyn fel ffilm a thâp hud-yn edrych yn uwch a defnyddiau gyfforddus\nSgwâr un tâp hud mawr-wydn a mwy cyfleus\nbrethyn fel ffilm yn ôl diapers oedolion taflen ar gyfer menywod PP neu dâp hud\nOs ydych yn chwilio am y brethyn fel ffilm ôl diapers oedolion taflen ar gyfer menywod pp neu dâp hud, croeso i cyfanwerthu diapers oedolion ansawdd am bris rhad gyda ein ffatri. Rydym yn wneuthurwr diapers oedolion proffesiynol yn Tsieina. Gwasanaeth boddhaol a cyflym ar gael.\nHot Tags: brethyn fel ffilm yn ôl diapers oedolion taflen ar gyfer menywod PP neu dâp hud, gwneuthurwr Tsieina, ffatri, cyfanwerthu, rhad


• Tudalen 4 o 8 • 1,2,3,4,5,6,7,8\ngan Hazel » Mer 07 Gor 2010 7:52 pm Hedd Gwynfor a ddywedodd:Duw a ddywedodd:xxglennxx a ddywedodd:Dwi newydd geisio darllen ambell i byst dim ond i gael yr ymateb, "Dyw’r pwnc yna ddim yn bodoli."Jyst ichi wybod Os allet ti roi wybod pa rai / p'un?Newydd ddarganfod rhai hefyd lle mae'n dweud neges ddim yn bodoli. Pob un yma:viewforum.php?f=14 'Croeso a Chyfarchion' e.e. hwn viewtopic.php?f=14&t=28376Fi hefyd, y bore 'ma. Dim ond unwaith. Nid allaf i'n dweud ble nawr. Sori.\ngan Duw » Mer 07 Gor 2010 8:45 pm OK, wedi dod o hyd i'r broblem. Ni wnaeth y diweddariad tabl 'posts' ddigwydd yn gywir. Mae llawer o byst ar goll i gymharu a'r tabl wreiddiol. Mae'r topigau i weld fel eu bod yn iawn - jest ambell bost. Roedd yn rhaid i mi ei ddiweddaru gan law (bron a bod!) - rhyw 380000 o byst. Edrychaf am ffordd arall o ddiweddaru sydd yn caniatau i mi ei ddiweddaru sydd ddim yn tarfu ar gyfyngiad maint y ffeil i'w lanlwytho. Allai ofyn am amynedd pawb? Dwi'n gorfod gwneud yr holl gwaith hwn tu allan i'n swydd llawn amser - felly anodd yw gweld sut gallaf ei gyflawni cyn diwedd y penwythnos. Gwnâf fy ngorau. Diolch.\ngan Hedd Gwynfor » Iau 08 Gor 2010 7:17 am Diolch Duw. Popeth i weld yn gweithio'n iawn www.cymdeithas.org\ngan Duw » Gwe 09 Gor 2010 3:09 pm OK, dwi wedi tracio lawr rhyw 58,000 o byst a aeth ar goll. Wedi eu lanlwytho. Glitch??Plîs rhowch wybod os oes rhagor o byst ar goll. Roedd hwn yn weddol hawdd i'w dracio oherwydd roedd y pyst mewn bloc. Bydd ambell post fan hyn fan draw yn llawer mwy anodd i'w tracio. Diolch am eich cydweithrediad.\ngan sian » Gwe 09 Gor 2010 3:22 pm Hwn ar goll dwi'n meddwl - o Digwyddiadau: CWRS CYMRAEG ADDAS AR GYFER Y CYFRYNGAU gan RIB » Llun Meh 21, 2010 2:25 pmHefyd, os ydw i'n treio chwilio am rywbeth a'r amser mewngofnodi wedi dod i ben, mae'n dweud rhywbeth fel "Does gennych chi ddim hawl i chwilio".Fyddai hi'n well dweud rhywbeth fel "Rhaid i chi fewngofnodi er mwyn chwilio"?\ngan Hazel » Gwe 09 Gor 2010 3:25 pm Duw a ddywedodd:OK, dwi wedi tracio lawr rhyw 58,000 o byst a aeth ar goll. Wedi eu lanlwytho. Glitch??Plîs rhowch wybod os oes rhagor o byst ar goll. Roedd hwn yn weddol hawdd i'w dracio oherwydd roedd y pyst mewn bloc. Bydd ambell post fan hyn fan draw yn llawer mwy anodd i'w tracio. Diolch am eich cydweithrediad.viewtopic.php?f=9&t=28478\ngan Duw » Gwe 09 Gor 2010 8:56 pm Diolch chi'ch dwy. Mae chwilio wedi'i droi bant os nac ydych wedi mewngofnodi. Rydym wedi gorfod ystyried taw ymosodiadau trwy 'chwilio' sydd wedi bod yn gyfrifol am y safle'n wynebu 'meltdown'. Stim un o'r gweisteiwyr diweddar (teimlo fel cannoedd o'r diawled!) lwyddo i ddatrys ein problem. Hyd yma, mae'n edrych fel bod yr ymosiadau DDOS (neu beth bynnag oedden nhw) wedi'u hatal.Parthed y pyst cynt, dwi wedi tracio rhyw 2000 post ychwanegol fanyn a fanco. Mae'r rhain wedi'u llwytho nawr. Gobeithio bo'r cyfan yn iawn nawr. Parhaf i fonitro, er croesawaf mewnbwn aelodau parthed pyst coll.\ngan sian » Gwe 09 Gor 2010 9:17 pm Diolch yn fawr - gwerthfawrogi dy waith yn fawr!\ngan Duw » Gwe 09 Gor 2010 9:43 pm Diweddariad: fel roeddwn yn gofidio, mae pyst canol Mehefin hyd at ein hailymddangosiad wedi'u colli - posib yn barhaol. Newidiom y gwesteiwr tua'r amser hwn. Roeddent mor ddi-siap ag wn i beth. Yn anffodus, nid oedd modd tynnu gwybodaeth cyflawn o'r gronfa ddata yn y cyfnod hwn. Cawsom ein taflu allan yn ddi-seremoni oherwydd yr ymosodiadau yr oeddwn yn eu hwynebu. Dau fys i nhw hefyd! Gallaf ond ymddiheuro am hyn. Yr unig gysur yw bod ychydig iawn o byst wedi'u cyflwyno yn y cyfnod hwn oherwydd y problemau ennill mynediad i'r safle - gall fod llawer mwy difrifol. Posib gwnewch ddarganfod ambell post coll o ganol edefyn hefyd - unrhyw bost reli a gafodd ei gyflwyno yn y cyfnod uchod. Short rope - long drop.\ngan Duw » Mer 14 Gor 2010 3:46 pm Diweddariad - dwi wedi datrys problem 'Pynciau Bywiog'. Dylai fod yn gweithio nawr. Os oes anhwysterau, rhowch wybod yma neu drwy NB.I adael neges yma - ewch drwy is-seiad 'Croeso a Chyfarchion' a dewis 'Problemau gyda maes-e'.


Galwadau rhyngrwyd Skype - Wales\nSylfaenol, lle rydych ond yn cysylltu set law ffôn safonol, clustffonau neu ficroffon a seinyddion â’ch hwb di-wifr sydd wedi’i ffurfweddu gan eich gwasanaeth llais dros y rhyngrwyd er mwyn gwneud galwadau cost isel drwy’r rhyngrwyd.\nWedi’i reoli, lle mae cwmni yn rhoi rhif ffôn i chi a gallwch dderbyn galwadau yn ogystal â gwneud galwadau.\nFel yn achos gwasanaethau eraill sy’n seiliedig ar y rhyngrwyd, bydd angen i chi fod yn ofalus ynglŷn â’r ffordd rydych chi’n defnyddio eich gwasanaeth llais dros y rhyngrwyd.\nMae ychydig o risg o glustfeinio am fod y gwasanaeth llais dros y rhyngrwyd yn gweithio dros gysylltiadau rhyngrwyd cyhoeddus. Fodd bynnag, mae’r risg yn is na defnyddio llinell dir arferol, y gellid clustfeinio’n hawdd arni.\nOs byddwch yn defnyddio gwasanaeth llais dros y rhyngrwyd er mwyn gwneud galwadau rhwng tri neu fwy o bobl lle mae’r manylion deialu a mynediad wedi’u trefnu ymlaen llaw, gall unrhyw un sy’n gweld y manylion hyn (er enghraifft, drwy weld yr e-bost) hefyd wrando ar eich galwad.\nGall twyllwyr ofyn i chi fod yn un o’u cysylltiadau ar Skype er mwyn gwneud y canlynol:\nEich ffonio neu anfon neges uniongyrchol atoch er mwyn cyflawni trosedd neu dwyll, neu drwy eich annog i fynd i wefan dwyllodrus neu lawrlwytho ffeil faleisus sy’n cynnwys feirws neu ysbïwedd.\nCael gafael ar fanylion personol ar eich proffil a’u defnyddio mewn ffordd anonest.\nRhannu ffeiliau neu’ch cyfeirio at wefannau sydd â chynnwys amhriodol neu dramgwyddus.\nOs bydd angen cyfrinair arnoch i ddefnyddio eich gwasanaeth llais dros y rhyngrwyd, gwnewch yn siŵr eich bod yn defnyddio cyfrineiriau cryf, a pheidiwch â’u datgelu i neb arall.\nPan fyddwch yn defnyddio Skype, byddwch yn wyliadwrus ynghylch pwy rydych yn derbyn ceisiadau ganddynt i fod yn un o’u cysylltiadau. Dylech osod eich gwasanaeth i ganiatáu cysylltiadau gan bobl rydych yn eu hadnabod yn unig.\nGwnewch yn siŵr fod gennych feddalwedd wrthfeirysol/gwrthysbïwedd wedi’i diweddaru a wal dân yn rhedeg.\nAllgofnodwch o’ch gwasanaeth llais dros y rhyngrwyd bob amser pan fyddwch wedi gorffen eich galwad. Efallai nad yw cau eich porwr yn ddigon i ddod â’ch sesiwn i ben yn awtomatig.\nByddwch yn ymwybodol bod gwasanaeth llais dros y rhyngrwyd yn dibynnu ar gael prif gyflenwad o bŵer. Os bydd toriad yn y cyflenwad pŵer neu broblem gyda’r cyfarpar, ni fyddwch yn gallu gwneud galwadau, gan gynnwys galwadau brys. Os bydd angen cyfrinair arnoch i ddefnyddio eich gwasanaeth llais dros y rhyngrwyd, gwnewch yn siŵr eich bod yn defnyddio cyfrineiriau cryf, a pheidiwch â’u datgelu i neb arall.\nOs byddwch yn defnyddio ap Skype, dewiswch ‘Settings’ i ddod o hyd i’r gosodiadau preifatrwydd, eu hadolygu a’u haddasu.


BBC - Golygon yn troi tuag at dref ar y ffin\nDiweddarwyd: Dydd Sadwrn, 7 Awst 2010, 09:19 GMT 10:19 UK\nGolygon yn troi tuag at dref ar y ffin\nMae 'na edrych mlaen at ymweliad yr Eisteddfod â'r dref\nWrth i Eisteddfod Genedlaethol Blaenau Gwent a Blaenau'r Cymoedd ddirwyn i ben, mae'r golygon yn troi at ardal ar y ffin.\nY gogledd ddwyrain a sir Wrecsam a'r fro fydd cartre'r Eisteddfod yn 2011.\nMae 'na debygrwydd i ardal Blaenau Gwent, y ddwy sir yn y dwyrain, yn ardaloedd llai traddodiadol eu Cymraeg ac yn ardaloedd glofaol a diwydiannol.\nY flwyddyn nesaf hefyd fe fydd yr Eisteddfod yn 150 oed ar ei ffurf bresennol ac yn ystod y 12 mis nesaf fe fydd 'na ddathliadau lleol a chenedlaethol, gwaith codi arian a pharatoi at yr wythnos.\nCadeirydd y Pwyllgor Gwaith yn Wrecsam yw Aled Roberts ac fe ddywedodd ei fod yn dechrau sylweddoli faint o waith sydd o'i flaen ef a'r criw i drefnu wythnos cystal yn Wrecsam ag a gafwyd ym Mlaenau Gwent.\n"Mae criw Blaenau Gwent wedi gwneud gwaith aruthrol yma," meddai.\n"Wrth gwrs mae'n llawer iawn yn haws wrth feddwl bod 'na 'steddfod arall cyn bod eich un chi yn dod, ond mae 'na flwyddyn cyn 'steddfod Wrecsam a gyda'r ciw sydd gennym ni, dwi'n siŵr y byddwn ni'n iawn."\nMae safle wedi cael ei ddewis a'r trafodaethau gyda'r tirfeddiannwr bron â'u cwblhau yn ôl Mr Roberts.\nY cam nesa fydd cael caniatâd cynllunio ar gyfer tir Fferm Bers Isaf nepell o safle Ysgol Clywedog.\n"Mae'r gwaith codi arian wedi dechrau ers rhyw naw mis ac mae 'na ardaloedd sydd wedi bod yn gweithio'n galed iawn mewn cyfnod economaidd anodd, " ychwanegodd.\n"Dwi'n hyderus iawn y byddwn ni'n cyrraedd y targed ariannol.\n"Fe fyddai gallu cynnig diwrnod am ddim fel yma ym Mlaenau Gwent yn hwb i ddenu'r di-Gymraeg gan fod gan Wrecsam yr un sialensiau, er bod 'na fwy o Gymry Cymraeg acw.\n"Ond mae angen denu'r di-Gymraeg hefyd a dwi'n meddwl bod yr arbrawf wnaed yma ddydd Sul wedi bod yn llwyddiant mawr.\n"Dwi eisoes wedi codi'r mater gyda'r gweinidog ond wrth gwrs dydi arian ddim wedi ei rannu eto a bydd rhaid i'r cyngor, yr Eisteddfod a'r Cynulliad drafod ymhellach."\nEglurodd bod Maes yr Eisteddfod ar yr A483 yn un gyfleus iawn a'i fod tra gwahanol i'r un ym Mlaenau Gwent.\n"Tir amaethyddol fydd gennym ni a bydd popeth ar yr un safle ac yn gyfleus iawn i allu cerdded i ac o ganol y dref."\nDywedodd bod hi'n bwysig gweld y Cymry Cymraeg yn mentro i'r dref er mwyn i effaith Cymreigio'r ardal fod yn ehangach na dim ond ar y Maes ei hun.\n"Mae angen gwneud yn siŵr bod pobl Wrecsam yn gwybod am ddyfodiad yr Eisteddfod yn y lle cyntaf a rhoi cyfle iddyn nhw fwynhau'r Maes a bydd hi'n braf gweld y Cymry Cymraeg yn siopa yn y dre, mynd i weld y Crusaders ac ati."\nMae'r cyngor sir newydd gael cadarnhad gan Lywodraeth y Cynulliad eu bod am sicrhau 70% o gyllid fydd ei angen i godi ysgol gynradd Gymraeg newydd yn y sir a fydd yn cael ei sefydlu o fewn y tair blynedd nesaf.\nA dywedodd Mr Roberts, sydd hefyd yn arweinydd Cyngor Wrecsam, bod y gefnogaeth i'r Gymraeg yn dda iawn yn yr ardal ond ychwanegodd y byddai'n braf gweld Eisteddfodwyr yn dod i'r sir a'r ardal ac yn rhoi hwb ychwanegol.\n"Dewch draw i Wrecsam, dewch draw i'r Eisteddfod, i siopa a gwario'ch arian ac i fwynhau," ychwanegodd.


Alaw Dafydd am ddatblygu’r gwyddorau a’r Gymraeg – Golwg360\n29 Ionawr 2019 am 09:45\nGwella darpariaeth addysg uwch yn y gwyddorau yw nod Alaw Dafydd, sydd newydd ddechrau ar swydd ran-amser gyda Phrifysgol Aberystwyth ar gyfnod mamolaeth. Mae ei rôl fel Swyddog Datblygu’r Gwyddorau yn gysylltiedig â’r Coleg Cymraeg Cenedlaethol, ac mae Alaw yn rhannu ei hamser rhwng y swydd hon a gweithio yn Ysbyty Bronglais.\nMerch fferm o ardal Llanilar yw Alaw, ac wrth ddychwelyd i’w bro ar ôl graddio o Brifysgol Caerhirfryn y llynedd mae’n awyddus i ddefnyddio ei phersbectif fel myfyriwr a groesodd y ffin i berswadio darpar-fyfyrwyr i aros yng Nghymru i astudio, ac i fanteisio ar y cyfle i astudio yn y Gymraeg.\nFelly sut brofiad yw gweithio fel Swyddog Datblygu’r Gwyddorau Prifysgol Aberystwyth? Yn ôl Alaw, mae ei diwrnodau’n amrywiol iawn, ac mae lot o waith dysgu – mae’n cyfaddef bod bywyd prifysgol yn edrych yn wahanol iawn i’r “ochr arall i’r ffens” fel myfyriwr!\nElfen bwysig o’r swydd yw cydweithio â darlithwyr a chydlynu digwyddiadau a phrosiectau cydweithredol, fel y gynhadledd wyddonol. Mae Alaw’n “edrych ymlaen at weld ffrwyth y gwaith” yma ac i weld sut y gall digwyddiad fel hyn gyfoethogi profiad myfyrwyr cyfrwng Cymraeg.\nTrwy’r rôl hon a’i swydd fel Gwyddonydd Biofeddygol dan hyfforddiant yn dadansoddi gwaed yn yr ysbyty lleol, mae Alaw am gael effaith bositif ar y gwyddorau a’r Gymraeg. “Rwy’n gobeithio y byddaf yn gallu parhau i gynyddu nifer y myfyrwyr sy’n astudio pynciau gwyddonol trwy gyfrwng y Gymraeg” a “thorri tir newydd” trwy ehangu’r ddarpariaeth, y prosiectau a’r adnoddau sydd ar gael, er mwyn gwella profiad myfyrwyr sy’n dewis astudio’r gwyddorau yn eu mamiaith.


Llywodraeth Cymru | Datganiad Ysgrifenedig - Cyhoeddi Cynllun Cyflawni ar gyfer Strôc\nHafan > Amdanom ni > Y Cabinet, Ysgrifenyddion y Cabinet a'r Gweinidogion > Datganiadau > Y weinyddiaeth flaenorol > Datganiad Ysgrifenedig - Cyhoeddi Cynllun Cyflawni ar gyfer Strôc\nDiweddarwyd 05 Rhagfyr 2012\nHeddiw, rwyf yn cyhoeddi "Law yn Llaw at Iechyd - Cynllun Cyflawni ar gyfer Strôc: Cynllun Cyflawni hyd at 2016 ar gyfer GIG Cymru a'i Bartneriaid”. Rwyf hefyd yn cyhoeddi fersiwn fer o'r ddogfen i'r cyhoedd, sy'n nodi beth y gall pobl Cymru ei ddisgwyl o ran gofal strôc y GIG erbyn 2016. Mae mynd i'r afael â stroc a chanlyniadau strôc ledled Cymru yn ymrwymiad pwysig yn Rhaglen Lywodraethu Llywodraeth Cymru a'i Chynllun pum mlynedd ar gyfer y GIG, Law yn Llaw at Iechyd, lle nodwn ein rhaglen uchelgeisiol ar gyfer iechyd gwell a llai o anghydraddoldebau yng Nghymru.\nMae'n briodol bod strôc wedi bod yn destun trafod yng Nghynulliad Cenedlaethol Cymru ar sawl achlysur. Mae hyn yn dangos yr effaith fawr y mae strôc yn ei chael ar fywydau cleifion a'u teuluoedd. Drwy gyhoeddi'r Cynllun Cyflawni ar gyfer Strôc, rwyf am adeiladu ar y cynnydd rydym eisoes wedi'i wneud yng Nghymru.\nCydnabyddir yn gyffredinol, ers Archwiliad Coleg Brenhinol y Ffisigwyr yn 2006, ac ymchwiliadau dilynol y Pwyllgor Iechyd i strôc, bod gofal strôc wedi gwella'n sylweddol yng Nghymru. Fodd bynnag, mae ein poblogaeth yn heneiddio felly mae nifer y bobl sy'n byw ag effeithiau strôc yn cynyddu. Gwyddom y gallwn sicrhau canlyniadau gwell drwy ad-drefnu agweddau ar y gofal a ddarparwn, a chanolbwyntio ar ansawdd a phrofiadau cleifion. Rhaid i ni gau'r bylchau o fewn Cymru a'r bylchau rhwng Cymru a'r gwledydd Ewropeaidd mwyaf llwyddiannus.\nRhaid i Fyrddau Iechyd Lleol weithio gyda'u partneriaid i gyd i gynllunio a darparu gwasanaethau strôc sy'n diwallu anghenion pobl y mae risg y byddant yn cael strôc neu y mae strôc wedi effeithio arnynt. Diben y Cynllun Cyflawni hwn, felly, yw grymuso a galluogi'r GIG, ar y cyd â'i bartneriaid, i ddiwallu anghenion pobl y mae risg y byddant yn cael strôc neu y mae strôc wedi effeithio arnynt, drwy amlinellu'r canlynol:\n• y canlyniadau rydym am eu cyflawni o ran y boblogaeth a sut y byddwn yn mesur llwyddiant;\n• y canlyniadau rydym yn eu disgwyl i bobl ar ôl iddynt gael gofal strôc gan y GIG;\n• sut y caiff llwyddiant y GIG ei fesur a'r lefel perfformiad a ddisgwyliwn erbyn 2016 ledled Cymru\n• themâu i'r GIG weithredu arnynt, ar y cyd â'i bartneriaid, hyd at 2016\nHoffwn ddiolch i bawb a ymatebodd i'r ymgynghoriad cyhoeddus ac sydd wedi helpu i ddatblygu'r Cynllun Cyflawni ar gyfer Strôc.\nMae'r Cynllun Cyflawni ar gyfer Strôc hwn yn nodi gweledigaeth gymhellol ar gyfer llwyddiant. Mae'n herio pob sefydliad i gynllunio a darparu gwasanaethau o ansawdd uchel mewn partneriaeth. Mae Llywodraeth Cymru am weld gwelliant parhaus yn cael ei integreiddio mewn gwaith beunyddiol. Mae'n amser nawr i'r Byrddau Iechyd Lleol, gan gydweithio'n effeithiol ag Ymddiriedolaethau'r GIG, meddygon teulu, fferyllwyr, deintyddion, optegwyr, Llywodraeth Leol, y Trydydd Sector ac eraill, gynllunio a darparu gwasanaethau gofal strôc y gall Cymru ymfalchïo ynddynt a lle gall pob unigolyn y mae strôc wedi effeithio arno fod yn llawer gwell ei fyd o ganlyniad i'r gofal a dderbynnir ganddo.\nDatganiad ysgrifenedig - Cyhoeddi Cynllun Cyflawni ar gyfer Strôc (168Kb)